Friday, 03.08.2019, 13:32\nساڵی ڕابوردو لە 8ی مارسدا بۆ ڕۆژی مێینە باسی پورم کرد ؛ لیمۆ خانی سستەر(کلیک) کە چۆن خزمەتی بە دەوروبەرەکەی دەکردو ناویشی لە هیچ پەڕەیەکی مێژودا نەنوسراوە، لە هیچ فولکەیەکی شاردا پەیکەری بۆ دروست نەکراوە، بەمەرجێک ئەو لە مەسعودو لە مام جەلالو لە حەپسەخانی نەقیبو لەزۆر بەرپەرسو سەرکردە، خزمەتی زیاتر بە کۆمەڵگەکە کردوە. بۆیە ئەمسال باسی دایکمتان بۆ دەکەم.\nدایکم هەمیشە بە خێلی جاف سەرسامبو، بۆی دەگیراینەوە کە چۆن ژنەکانیان کاتێک بەتەنیشت پیاوەکانیانەوە دەڕۆشتن گڤەی سەڵتەو کەواکانیان دەهات، مێینە لای ئەوان بڕیاردەربو وەک پیاوان. بە پێکەنینەوە بۆی دەگێڕاینەوە کە چۆن جافەکان گەڵتەیان بە سۆرانی کردوە. کاتێک مندالێک لە دایکی دەپرسێت ؛ دایە سۆرانی گونیان هەس ؟ دایکیشی وەڵامی ئەداتەوە و دەڵیت ؛ هەس هەیەسی و هەس نیەسی، هەس بە دوان یەکێکیان هەس.\nهەربۆیەش دایکم بە خێڵی جاف سەرسام بو، لەبەر ئەوەی کە وەک ژنەکانی خێڵی جاف هەڵسوکەوتی دەکرد، کاتێک بە سواری ولاغ سنوری ئێرانی دەبڕی و ژیانی خۆی دەخستە مەترسیەوە بۆ بینینی کوڕەەکانی، یەکێک لە ولاغارەکان سەرسامبوبو بە دایکم، پێی وتوبو ؛ ئەمە یەکەم جارمە لە ژیانمدا ژنێک ببینم وەک تۆ سواری ولاغ ببێتو نازونوز نەکات. کاتێکیش شەو دادێت، لەو شاخە لەگەل ولاغدارەکانو کوڕێکی ناسیاوماندا خەوتبون، بەتانیو لێفەیان کەم بوە، بە کوڕەی ناسیاومانی وتبو ؛ تۆ وەک کوڕی خۆم وایت ئەمشەو ساردە، پشت ئەکەینە یەکتری بۆ ئەوەی سەرمامان نەبێت، بۆ ڕۆژی بەیانی ئەو کوڕە دەستی دایکمی ماچ کربو بۆ ئەو هەڵسوکەتە مەردانەی.\nلە کوردوستان ماڵی ئێمە هەمیشە کراوەبو، چەندەها تەلەبەی بێ باوکو دایک دەهاتنە ماڵی ئێمە و دایکم نانی بۆ ئامادە دەکردن، جلەکانی بۆ دەشتن، حەمامی بۆ گەرمدەکردن، هەمو جارێک بە خەمباریەوە دەیوت کەئەوان دورن لەدایکو باوکیان، ئەوە ئەرکی سەرشانی ئەوە کە یارمەتیان بدات، ماڵی دایکم ببوە شوێنی نوستنو حەوانەوە و پشتیوانی ئەوان، بەلام هەندیک لەم بێ سفەتانە. لەم کەرپایاوانەی کادایکم دەرپێی بۆ دەشتن، کاتێک دایکم گەشتە لەندەن پێیان ناخۆش بو، وەک ئەوەی دایکم بچیت لەسەر شانی ئەوان بژی. بەڵام کاتێک شێرکۆ بێکەس دەیبینێت لە کۆڕێکدا بە جلی کوردیەوە لەو تەمەنەدا هەر خێرا لەبەری هەڵدەسێتو دەستی ماچ دەکات .\nزۆر لە پێشمەرگەو بەرپرسانو پیاوانی سیاسی کە هەندیکیان بۆ ماوەیەکی زۆر لە ماڵی ئێمەدا خۆیان حەشار ئەدا، دایکم خزمەتی دەکردن وەک زۆر لە دایکانی کوردوستان، بەیانی و نیوەڕۆ و ئێوارێ دایکم نانی بۆ ئامادە دەکردن، بەلام هەرگیز ئەم پیاوانە پرسیاریان لە خۆیان نەدەکرد کە ئەم ژنە چۆن دەتوانێت سێ ژەم خواردن لێ بنێت و سی جار حاجەت بشوات ؟ بە بێ ئەوەی یەک پیاو بیر بکاتەوە کە یارمەتی بدات، وایان دەزانی کە ئەم خواردنانە لە ئاسمانەوە دیتە خوارەوە نەک دایکم بۆیان ئامادە بکات، ڕۆژێک لە ئامادەکردنی خواردنێکا یان لە خاوێنکردنەوەی مالەکەیدا یان هەر لە ڕیکخستنی جێگاکەی خۆیاندا، ئەوانەی کە باسی شۆڕشو ڕزگاری کوردوستانیان دەکرد، تەنانەت ئەو کۆمۆنیستانەی کە باسی ژیانێکی بەختیاریان دەکرد بۆ هەمو مرۆڤێک، باسی یاکسانی ژنو پیاویان دەکرد یارمەتیان نەئەدا. ئەمڕۆ پیکەنینم بەو پیاوانە دێت، چەندە کوێرو گێل و گەمژەبون. دایکم لەگەل ئەو هەمو کارانەشدا فریای ئەوەش دەکەوت جارە جارە کتێبێک بگرێت بەدەستیەوە و شەوان لەگەڵیان دانیشێتو بەشداری گفتوگۆی سیاسی بکاتو هەندیک جاریش ڕەخنەیان لێ بگرێت. ڕۆژێک پرسیاری لە کابرایەکی خوێندەوار کرد کە ئایا ئەو ڕای چیە لەسەر تیۆری پەرەسەندن، کابرای خوێندەواریش وەلامی دایەو وتی کە ئەو باوەڕی بەو تیۆریە نیە، چونکە هەرگیز نەیبینوە لە کۆلانێکدا کرمێک ببێت بە مرۆڤێک، دایکم بە بیستی ئەو وەڵامە دایە قاقای پیکەنین، هەتا چەند مانگێک بەو ئەندازیارە خوێندەوارە پێ دەکەنی. کاتێکیش مەلاکانی خزممان دەهاتنە ماڵمان پێش ئەوەی بچنە دەرێ لەماڵ، لەچکەی ژنەکانیان دادەپۆشی، دایکم بە پێکەنینەوە پێی دەوتن؛ خەمت نەبێت ئەوەندە کچی جوان هەن لە بازاڕدا کەس سەیری ژنەکەی تۆ ناکات.\nکەتێک دەچوین بۆ خۆ پیشاندان، یان بۆ ڕزگارکردنی کەرکوک، بۆ هەر شتێکی تر کە ژیانی دەخستینە مەترسیەوە، وەک دایکێک خێرا دەهات بەرەو رومان، هەر گیز ڕێگری لێ نەدەکردین لەو کارەی دەمانویست بیکەین، بەرامبەرمان دەوەستاو سەیری قولایی چاوی دەکردین وەک ئەوەی بیەوێت بە هێزی هیپنۆزی ڕۆحی خۆی بمان پارێزێت، بە وردی سەیری قوڵایی بینایمانی دەکردو بەیەک ڕستە لەسەر تۆنێکی سیحراوی پێی دەوتین ؛ ئاگات لەخۆت بێت، ئاگات لەخۆت بێت .......ئیتر ئەو ڕستەیە دەبوە پاریزەو دەبوە سیحرو، دەبوە قەڵغانو، دەیپاراستین لە لە گولەو لە دوژمن، ئەو ڕستەیە هێندە کاریگەری لەسەرمان هەبو کە ئاگادار دەبوین لەهەڵسوکەوتمانا؛ چۆن هەنگاومان دەنا بە بێ ترس لەبەر ئەوەی لە نیگای دایکما ترس نەدەبینرا، ترس مانایەکی تری هەبو.\nشەوان کوتوپڕ پیشمەرگە خۆیان دەکرد بە ماڵمانا، بە خۆیانو بە قازیفەو بە کەلاشنیکۆفەکانیانەوە، چەند ڕۆژێک دەمانەوە لەماڵی ئێمە ، مالەکەمان بەتەنیشت ئەمنو ئیستخباراتەوە بو. ئەو شەوە لەتیفی وەستا حەسەن لەگەڵ چەند پیشمەرگەیەک بەخۆیانو چکە قورسەکانیانەوە بەبێ ئەوەی لەوە و بەر ئاگادریان کردبێتین، هەتنە ژورەوە، خێرا ژوری سەرەوە چۆڵ کراو خواردنیان بۆ دانرا. بۆچی لەتیفی وەستا حەسەن هات بۆ ماڵی ئیمە ؟ هات بۆ لای دایکم ؟ هەتاوەکو بۆ دایکمی بسەلمێنێت کەئەو، ئەو کوڕە شەڕانیەی جاران نەماوە، پیشانی بدات کەئەو بۆ کوردوستان تێ دەکۆشیت، لەبەر ئەوەی ساڵێک لەوە و بەر لە هۆلەكەی ماڵماندا بەسەر لەتیفی وەستا حەسەندا دەی قیژاندو ڕەخنەی لێ دەگرت، لەبەرئەوەی کە ڕازی نەبو لەهەڵسوکەوتی بێ مانای ئەو، ئەویش بەشەرمەزاریەوە لەبەردەم دایکما سەری داخستبو، بەشەرمەوە نەی دەزانی چی بڵێت، ئێستاکەش ئەو دیمەنەم لەبیرە چۆن ئەو کەڵە پایاوە سەری دانەواندبو لەبەردەم دایکاما، ورتەی لەدەمی نەدەهاتە دەرەوە، پێ دەچیت هەر ئەو سەرزەنشتیە بێت کە لەتیفی ئاوا کرد بە پیاوێکی تر.\nدوای چەند ڕۆژێک کە لەتیفو پیشمەرگەکانی ڕۆشتنەوە و نەیان توانی ئەو پیاوە بکوژن کە بۆی هاتبون، بینیمان کە چەند ئەمنێک بۆ ماوەیەکی زۆر مالەکەمانیان سەرپەرشتی دەکرد، ئەم بڕیارەش لەلایەن حاکم عومەرەوە بو، هەتاوەکو بزانێت کەئایا ئەوە راستە کەسانێک هاتون لەماڵی ئێمە خۆیان شارادۆتەوە بۆ کوشتنی ئەو. بەینینی ئەو هوالە دایکم هەرچەند باوەڕی بە قورئان نەبو، چو هەر خێرا بۆ ماڵی حاکم عومەر بە خۆیی و قورعانێکەوە، لەبەردەم حاکم عومەرو دایکیا سوێندی بە قورئان خاوردبو کە بەهیج خۆرێک کەسانێک نەهاتون لە ماڵی ئەو پلان داڕێژن بۆ کوشتنی، بەڵام حاکم عومەر وتبوی، بۆیە نەیتوانیوە ئێمە تاوانبار بکات لەبەر ئەوەی کە نەیتوانیوە بیسەلمێنێتو دەلیلی نەبوە. کاتێکیش دوای چەند مانگێک حاکم عومەریان کوشت، دایکم هەرخێرا چوە تەعزێکەی، کاتێک دەچیتە ژورەوە، دایکی حاکم عومەر رودەکاتە دایکمو پێێ دەڵیت ؛ ئەوجارە نەتان توانی بیکوژن ئەوا ئەم جارە کوشتان. دایکم ئەم روداوانەی بە خەمگینیەوە وەک دایکێک بۆ دەگیڕاینەوە، بەزەیی بەدایکی حاکم عومەریشدا دەهاتەوە، بەلام ئەو بە لۆژیک لەگەڵ ئەم روادوانەدا دەژیا.\nدایکم کچی موفتی پێنجوێنی بو هەمو ڕۆژێک بە فرمێسکەوە باسی ئازارەکانی باوکی بۆ دەکردین، ئەو باوکەی کە ئەوی وەک یەکەم کچ خستە مەکتەب لە پێنجوێن. ئەو باوکەی بەهۆی ئەم کارەیەوە بەردابارن کراوە لەلایەن کەسانی کۆنەپەرستەوە و هەوڵی کوشتنیشیان داوە. دایکم وەک دوکاندارو وەک یەکەم کچی خوێندەوار لەشاری پێنجوێندا دەبیینرا، دایکم ژنێک بو بۆ مال نەکرابو، ژنێک بو لەتوانایدا هەبو ولاتێک ببات بەڕیوە، مامۆستاکەی پێی وتبو کە دەتوانێت دوپۆل بەساڵێک ببڕێت. کاتێک پرسیارم لێ کرد کە بۆچی بەردەوامی نەدا بەخوێندن، لەوەلامدا وتی؛ کە ئەو تەنها کج بو لەگەڵ کچێکی تردا لە مەکتەبی کوڕاندا، کاتێک کوڕان دەستیان بۆ دەبردن، نەیان ئەتوانی هاوار بکەنو دژیان بوەستنەوە، وەک خۆی دەی وت وەک کچ ئەگەر هاوارات بکردایە ئەوا ئابڕوت ئەچو ئەگەر بێ دەنگیش بویتایە ئەوا دەیان وت وادیارە کە پێی خۆشە. بۆیە کاتێک باوکی؛ موفتی پێنجوێنی پرسیاری لی کردوە کەئایا دەیەوێت بەردەوام بێت لە خوێندن، وەلامدا وتبوی کە نەخێر. موفتی پرسیاری لێ نەکردوە بۆچی نایەوێت بەردەوام بێت لە خوێندن لەبەر ئەوەی ئەو هەرگیز بێ دڵی کچەکەی نەکردوەو بە پێچەوانەی بڕیارە کانیەوە نەدەوەستاوەتەوە. کاتێکیش دایکم کۆچی دوایی کرد لەلەندەن، وەسیەتی کربو کە نایەوێت هیج مەلایەک لە سەر گۆرەکەی سیریمۆنی بۆ بکات جگە لە شمشالەکەی قالەمەڕە نەبێت، دژی ئەو مەلایەنەی کە ئازاری باوکیان دابو. دایکم لەو ژنانەبو لە جادەکانی سلێمانیدا بەجلی کوردیەوە بە بێ عابا دەسورایەوە کەلەو سەردەمەدا تەنها ئافرەت بو ئەوە بکات لەو تەمەنەدا.\nڕۆژێک کچێکی پورم، هەرچەندە لە خێزانێکی دواکەوتو نەبو، بەلام لە ولاتێکی ئیسلامیو ڕۆژەهەلتیدا دەژیا، پێی وتم ؛ "خۆزگەم بە خۆت کە تۆ کوڕیت" بەجۆرێک ئەم وتەیەی پێ وتم کە هەتا ئێستاکەش لە مێشکمدا دەزرنگێتەوە . ئێمەی نێرینە هەرگیز لە ژیانماندا بیرمان لە ئازارەکانی مێینە نە کردۆتەوە لە ڕۆژهەلات، ئەگەریش زۆرێکمان باسی یەکسانی و ئازادی مێینەمان کردبێت، لەبەر ئەوەی کە ئەو باسانەمان وەک تیۆری باس کردوە نەک وەک باوەڕ. من ئەمڕۆ شانازی بەخۆمەوە دەکەم کەوەک ئەوان بیرم نەکردۆتەوە و وەک ئەوان هەڵسوکەوتم نەکردوە، هەمو هەڵسوکەوتێکی باوک سالاریشم رەفزکردۆتەوە، لەسەردەمانێکدا حاجەتم بۆ دایکم شتوە کە هیج پیاویک لەڕۆژهەلات ئەوەی نەکردوە، گسکم لەمال داوە، جێشتم لێناوە لەتەمەنێکی گەنجیدا، بۆیە دایکم هەمو ڕۆژێک روی تێدەکردمو پێی دەوتم ؛ هیوادارم ئەو چاکەیەی کەتۆ لەگەڵما دەیکەیت خوا ئەو چاکەیەت بداتەوە. کاتێکیش بە ڕێکەوت ڕۆژێک بەماڵی گوندێکی کوردوستانی ئێراندا تێ دەپەڕیم، گوێم لە گریانی منداڵیک بو لە بێشکەدا، هەر خێرا رام کرد بێشکەکەم راژەند هەتاوەکو منداڵەکە ژیر بێتەوە، بینیم کە دایکی بەراکردن کارەکەی بەجێ هێشتو هات بەرەو ژورەکە، کاتێک نینیمی بێشکەکە ڕادەژەنم، بەجۆرێک سەرسامیم لە نیگایا بینی هەتا ئەمڕۆش نیگای ئەو ژنە لەبەر چاومدایە، وا دیاربو ئەوە یەکەم جاری بێت کە پیاوێک ببینێت بێشکەی منداڵیک رابژەنێت .\nئەگەر خدر گۆرانیمان بۆ بچڕیت، ئیتر کارەبا نابڕیت و هەموو ڕۆژێک ئاو دێتەوە\nئەو فکرەیەی کە گوایە جولەکە دەیانەوێت دەست بەسەر جیهاندا بگرن\nمیدیای ڕۆژهەلا تی و زانیاری پڕوپوچ


فێدریکا مۆگرینی گەشبینە بە پرۆسەی ئاشتی سوریا\nبەرپرسی سیاسەتی دەرەوەی یەکێتی ئەوروپا گەشبینی خۆی لەمەڕ پرۆسەی ئاشتی لە سوریا دەربڕیوە ، هاوکات هانی گەمەکارانی نێونەتەوەیی و هەرێمی دەدات بۆ ئەوەی هیوا لەسەر رەوشی هەنوکەی گونجاو و پەیوەست بە پرۆسەی ئاشتی سوریا هەڵبچنن.\nلەو بارەیەوە " فیدیریکا مۆگرینی " دەڵیت پێشهاتەکانی ئەم دواییە هەنگاوی پۆزەتیڤی بەخۆیەوە بینیوە ئەوەی لە ماوەی پێنج ساڵی رابردووی جەنگی سوریا پێشتر بەدینەکراوە. خاتو مۆگرینی سەبارەت بەو ئاگر بەستەی ئەم دواییە دووا کە لە 27 مانگی دووەوە لە سەرانسەری سوری تارەدایەک پەیڕەویکراوە و بە سەدان کامیون کۆمەکی فریاگوزاری دەگەینرێنە ناوچە گەمارۆدراوەکانی سوریا.\nبەرپرسی سیاسەتی دەرەوەی یەکێتی ئەوروپا ئەم لێدوانەی لە میانەی سەردانەکەی بۆ لوبنان دا و لەوێ چاوی بە " جوبران بەسیل" وەزیری دەرەوەی لوبنان کەوت . خاتو مۆگرینی دەشڵێت سەبارەت بە پەنابەرانی سوریایی لە لوبنان و هەروەها ئەو هێرشانەی کراونەتە سەر لوبنان و ئەوروپا لەگەڵ بەرپرسانی لوبنانی وتوێژیان لە بارەیانەوە کردوە.\nبڕیارە ئەمڕۆ درێژە بە خولی دوهەمی وتوێژەکانی سوریا بدرێت ئەوەی نەتەوەیەکگرتوەکان سەرپەرشتی دەکات و لە نێوان حکومەتی سوریا و ئۆپۆزیسیۆنی ئەو وڵاتەیە. وتوێژەکانی ئاشتی سوریا هەفتەی رابردوو دەستیپێکردەوە .


ووردەکاری قۆناغی دووەمی ئۆپەراسیۆنی ئەلنەسر ئەلموبینی ئەنساروڵڵا + وێنە - هەواڵەکانی جیهانی ئیسلام\nڕۆژئاوای ئاسیا / سعودیه / مەڵتیمیدیا / هەواڵ / وێنە / یەمەن\nووردەکاری قۆناغی دووەمی ئۆپەراسیۆنی ئەلنەسر ئەلموبینی ئەنساروڵڵا + وێنە\nیه‌ك شه‌ممه 1 ئاب 21 - 22:32\nهەواڵەکانی جیهانی ئیسلام: یەحیا سەریع ووتەبێژی هێزە چەکدارەکانی یەمەن وردەکاریەکی تازە لە قۆناغی دووەمی ئۆپەراسیۆنی ئەلنەسر ئەلموبین راگەیاند.\nیەحیا سەریع لەمبارەیەوە ووتی:\n«قۆناغی دووەمی ئۆپەراسیۆنی ئەلنەسر ئەلموبین لە ٢٠ی تەمووز دەستیپێکرد و چەند ڕۆژی خایاند.\nهەموو ئامانجەکان لە قۆناغی دووەم بە دی هاتن، کە گرنگترینیان ئازادکردنی ئیدارەکانی “ناطع” و “نعمان” بە ڕووبەری ٣٨٠ کیلۆمەتری چوارگۆشە لە پارێزگای ئەلبەیزا بوو.\nزەبرێکی قورس لە گروپە تەکفیرییەکان، لەوانە داعش و ئەلقاعیدە درا، بەوەش ژمارەی کوژراوانی تەکفیریەکان لەم قۆناغەدا گەیشتە ١٦٠ کەس و زیاتر لە ٢٠٠ کەسی دیکەش بریندار بوون و هەروەها دەیان تەکفیریش بە دیل گیران.\nدەیان ئۆتۆمبێلی سەربازی و زرێپۆش تێکشکێنران و دەستیش بەسەر چەکی جۆراوجۆردا گیرا.\nلە ئۆپەراسیۆنی ئەلنەسر ئەلموبین نزیکەی ٥٠٠ کیلۆمەتری چوارگۆشە لە ناوچەکانی ئیدارەی “الصومعه”، “الزاهر” و “ناطع” ئازاد کران.\nژمارەی گشتی کقژراوانی گروپە تەکفیرییەکان لە دوو قۆناغی ئەم ئۆپەراسیۆنەدا بۆ ٥١٠ کەس و هەروەها ژمارەی بریندارانیان بۆ ٧٦٠ کەس بەرزبوویەوە.\nیەکینە جیاوازەکانی هێزە چەکدارەکانمان بەشداری قۆناغی دووەمی ئەم ئۆپەراسیۆنە بوون، بە شێوەیەک کە هێزە فڕۆکە بێ فڕۆکەوانەکان ١٩ ئۆپەراسیۆنی پشکنین و هێرشبەرانە و هێزە مووشەکیەکان بە بەکارهێنانی مووشەکی بەدر و سەعیر ١٣ ئۆپەراسیۆنیان دژ بە دوژمن ئەنجام داوە.\nهاوپەیمانی سعودیە چەک و تەقەمەنی سووک و قورسی بۆ ئەلقاعیدە و داعش دابینکردووە، و هەروەها تەواوی ئاسانکاریەکانی بۆ ئەو تەکفیریانە لە پارێزگای ئەلبەیزا کردووە.\nله میانەی قۆناغی دووەمی ئۆپەراسیۆنی ئەلنەسر ئەلموبین دا هاوپەیمانی سعودیە ٦٧ هێرشی ئاسمانی بۆ سەر پێگەکانمان بۆ پشتیوانی لە تەکفیریەکان ئەنجام داوە.\nئێمە بۆ سەلماندنی پەیوەندی نێوان هاوپەیمانی سعودیە و گروپە تەکفیرییەکان بەڵگەی تەواومان هەیە.\nگەلی ئێمە ئاگاداری پیلانەکانی ئەمریکان کە لەلایەن هاوپەیمانی سعودیە و ئەوانەی دەستیان تێوەگلاوە جێبەجێ دەکرێت و ئەوەی لە پارێزگای ئەلبەیزا ڕوویدا بەشێکی ئەو پیلانە بوو.\nئێمە ئەو ڕۆڵە مەزنە کە هۆزەکانی ئەلبەیزا و دەسەڵاتدارانی خۆجێی ناوچەکە لەم پارێزگایەدا گێڕاویان بە بەرز دەنرخێنین.\nگەلی ئێمە درێژە بە ڕێبازی جیهادی خۆی بە ڕێبەرایەتی سەید عەبدولمەلیک بەدرەدین حوسی تا گەیشتن بە سەروەری و سەربەخۆیی و ئازادی ناوچەکانی کۆماری یەمەن دەدات.\nئەوە بە خەڵکی خۆمان رادەگەیەنین کە هێزە چەکدارەکانتان لەگرتنی ڕێوشوێنە پێویستەکان بۆ بەهێزترکردنی توانا بەرگریی و پێگە سەربازیەکانیان بۆ مەبەستی ڕێگرتن لە دەستدرێژییەکان کەمتر خەمی نابێت و بە بەردەوامی ئۆپەراسیۆنی سەربازی بە کوالیتی بەرزتر لە دژی دوژمن ئەنجام دەدات تا ئەو دەستدرێژییە ڕابگیرێت و گەمارۆکە هەڵبگیرێت.\nئەنسارۆڵڵا سعودیه یەمەن


بۆچی بەکارهێنانی چەکی ئابڕووچوونی سێکسی جێگەی دڵخۆشی نییە؟\n(چەند سەرنجێک سەبارەت بە بەکارهێنانی چەکی سێکس و پەیوەندییە تایبەتییەکان بۆ شکاندنی کەسێتیی مرۆڤەکان)\nپرسە کەسییەکان و پەیوەندییە شەخسییەکانی هەر مرۆڤێک (سێکس، ئایین، شێوازی ژیان، هاوڕێیەتی و پەیوەندییە کۆمەڵایەتییەکان)، بە مرۆڤی سیاسی و ناسیاسییەوە، کردەیەکی تایبەت و شەخسییە، تەنها و تەنها پەیوەندیی بەو مرۆڤانەوە هەیە کە تێیدا بەشدارن، هەر ئەوان ڕێکخەرین و بڕیار لە کردن و نەکردنی دەدەن، هەموو تەدەخول و دەستتێوەردانێکیش تێیاندا، لە لایەن هەر کەس و دامەزراوەیەکەوە، پێشێلکردنی ماف و ئازادیی تاکەکەسییە.\nهەر شتێک لە کۆمەڵگەدا زۆرترین چاوی زەقی لە سەر بێت و خەرمانەیەکی پیرۆزی بە دەوردا نەخشێنرابێت و وەک نهێنییەکی موقەدەس لێی بڕوانرێت، هەمان ئەو شتە زۆرترین ئەگەری هەیە تا بە ئاشکراکردن و فەزحکردنی، وەک چەکێک بەکار بهێنرێت و هەڕەشەی پێ لە کەسێتییەکان بکرێت. لە کۆمەڵگەدا دوو چەکی لەو جۆرە هەن: سێکس و پارە. هەمیشە هەوڵ دەدرێت کەسێتییە دیارەکان بە یەکێک لەم دوو چەکە بریندار بکرێن، بۆ ئەوەی لە ژێر کاریگەریی ئەو برینەدا، کەسەکە نەتوانێت گوزارشت لە تیۆر و پڕاکتیکی ئەو کایەیە بکات کە کاری تێدا دەکات، یان ئەو بیروباوەڕەی تەبەنیی دەکات. لێرەدا باس لە چەکی یەکەمیان دەکەین: سێکس.\nهۆکاری کاریگەربوونی ئەم چەکە بۆ ئابڕووبردن، بریتییە لە زاڵبوونی تێگەیشتن و پێناسە باوەکان بۆ هەر دوو چەمکی "سێکس" و "ئابڕووچوون".\nئایدیۆلۆژیای باو و باڵادەستی کۆمەڵگە بەم جۆرە سێکس و ئابڕووچوونی سێکسیی ناساندوە:\n"دوو جۆر سێکس هەیە، جۆری یەکەمیان بە هۆی گرێبەستێکەوەیە بە ناوی هاوسەرگیری، لەو چوارچێوەیەدا و بە کۆمەڵێک کۆتوبەند و دیسپلینی دیکەوە، سێکس ڕەوایە. لە دەرەوەی ئەو گرێبەستە (یان وەک ڤیلهێڵم ڕایش پێی دەڵێت پسووڵەی هاوسەرگیری)، هەموو جۆرە کردەیەکی سێکسی ڕێگەپێنەدراو و پیس و گڵاو و ئابڕووچوونە، ئیدی بێ ڕوانین لە ڕادەی ڕەزامەندیی بکەرانی ئەو پڕۆسەیە و بێ جیاکردنەوەی سێکس و دەستدرێژیی سێکسی. تەنانەت کردەی سێکسیی خۆبەخۆی تاکەکەسیی مرۆڤێکیش، ڕێوشوێن و سزای بۆ دانراوە و کەشفبوونی یەکێکە لە ئابڕووچوونەکان، جا تەنانەت ئەگەر ئەو کەسە زیانی بە کەسی دیکەش نەگەیاندبێت!".\nکێشە سەرەکییەکە ئەوەیە بەشی زۆری کۆمەڵگە، ڕۆژانە ئەم پێناسەیە تۆخ دەکەنەوە و برەوی پێ دەدەن، بێ ڕوانین لە پاشهاتەکانی لە سەر خۆیان یان لە سەر کۆمەڵگە. شاراوە نییە کە بەشی زۆری کۆمەڵگە (بە ئاگاییەوە بێت یان بێ ئاگایی) باوەڕی بەو پێناسەیەی سەرەوە هەیە بۆ سێکس و ئابڕووچوونی سێکسی، ئەمە دەچێتە چوارچێوەی ئازادیی هەر مرۆڤێکەوە و کەس ناتوانێت بە زۆر هیچ کەسێکی دیکە لەم پێناسەیە پاشگەز بکاتەوە; هاوکات بەشێکی کەمیش لە کۆمەڵگەی ئێمە (بە تێگەیشتنەوە بێت یان بێ تێگەیشتن) باوەڕی بەو پێناسەیە نییە. گرفتەکە لەوەدا نییە، بەڵکوو گرفتەکە لەوەدایە زەبری ئەو پێناسەیە وەکوو یەک هەم بە سەر ئەوانەدا دەسەپێت کە باوەڕیان پێیەتی، هەم بە سەر ئەوانەشدا کە باوەڕیان پێی نییە. واتە ئەگەر تۆ هەر چۆنێک بیر لەم مەسەلەیە بکەیتەوە، کاتێک حاڵەتێکت پێوە بلکێت کە بە ئابڕووچوون حساب کراوە، ئیدی هەر بە ئابڕووچوون حسابە. هۆکاری ئەمەش دەگەڕێتەوە بۆ دووبارە پێناسەنەکردنەوەیەکی ڕادیکاڵی ئەم چەمکانە.\nڕەنگە خوێنەر پاش دیتنی ئەم باسانە، بیر لەوە بکاتەوە کە ئێمە سەرقاڵی برەودانین بە سێکسی بێ سنوور و بێ ناوەڕۆک، بەڵام لە ڕاستیدا باسەکە سیاسی و کۆمەڵایەتییە، نەک ئەوە. هەر بەم پرسیارەش دەست پێ دەکەین: بۆچی بڵاوکردنەوەی گرتەی سێکسیی کەسێتییە سیاسی و ڕۆشنبیری و ئیعلامی و هونەرییەکان و ...هتد، جێگەی دڵخۆشی نییە، تەنانەت ئەگەر ئەو کەسێتییە چەندێک ملهوڕ و گەندەڵ و بکوژیش بێت؟ لەبەر ئەم هۆکارانە:\n1. ئەمە دەبێتە نەریتێکی قێزەون و چەکێکی ترسنۆکانەی شکستخواردوەکان، تا هەمیشە بە سەر سەری هەر کەسێکەوە ئامادە بێت، کە ئەگەر دەست بۆ پرسێکی هەستیار بەرێت و لەگەڵ بەرژەوەندیی چینە دەسەڵاتدارەکاندا نەیەتەوە، پێی بریندار بکرێت.\n2. هۆکارێکە بۆ نەهێشتنی متمانەی کۆمەڵایەتی لە نێوان مرۆڤەکان، بە تایبەت لە نێوان ژن و پیاو، نێر و مێ. دەبێتە مایەی ناشیرینکردنی پەیوەندییە کەسییە بێ گرفتەکان.\n3. تۆخکردنەوەی ئەو نیگایەیە لە سەر ژنان و ڕەگەزی مێ، کە بوونەوەرگەلی بێمتمانە و فێڵباز و فریودەرن. چیتر مرۆڤەکان سڵ لە هەموو نزیکبوونەوەیەک دەکەن لە هەر مێیینەیەک.\n4. تۆخکردنەوەی ئەو نیگایە لە سەر پیاوان و ڕەگەزی نێر، کە بوونەوەرگەلی برسی و دڕندە و چڵێسن و هەموو هەنگاوێکیان، بە باش و خراپەوە، بۆ سێکس و ئیستغلالکردنی ژنانە. بێگومان ئیدی ئەمانیش وەک بوونەوەری دەستدرێژیکار دەناسرێن.\n5. ترسان و دوورکەوتنەوەی ئەو کەسانەی بە ڕاستی دەیانەوێت کاری سیاسی بکەن و لە ڕێگەی سیاسەتەوە گۆڕانکاریی کۆمەڵایەتی و سیاسی و ئابووری و پەروەردەیی و ...هتد لە کۆمەڵگەدا بخوڵقێنن. ئەسڵەن ئەمە یەکێکە لە ئامانجە سەرەکییەکانی ئەوانەی کەڵکەڵەی قۆرخکاریی سیاسییان هەیە و لە هەموو گۆڕانکارییەک تۆقیون.\n6. جۆرێکە لە بازرگانی بە مرۆڤ و بە شکۆی مرۆڤەوە، کە لە پێناو پارەدا، یاخود لە پێناو هەر بارمتەیەکدا بێت، بە شێوەیەکی قێزەون دژ بە مرۆڤێکی دیکە بە کار دەهێنرێت.\nڕەنگە ئێستا ئیدی ئەوە ڕوون بێت کە بۆچی دەبێت ئاسایی لە پەیوەندییە کەسییەکان بڕوانین و وەک کردەیەکی شەخسی لێی بڕوانین. چیتر پێویست ناکات بڕیاردانمان لە سەر کەسێتییەکان، لە ژووری نووستنیان و داتای ناو مۆبایل و کۆمپیوتەرەکانیانەوە بێت. دەبێت، بۆ نموونە، بڕیاردانمان لە سەر پزیشکێک، پەیوەست بێت بە کاتی ئامادەبوونی ئەو لە نەخۆشخانە و لە دەرئەنجامی کارەکەی، کە تێگەیشتنە لە نەخۆش و چارەسەرکردنیەتی، نەوەک لە هەر کارێک کە لە ماڵەکەی خۆیدا دەیکات و زیان بە کەس ناگەیەنێت. ئەوەی بۆ ئێمە گرنگە مامۆستایەک چۆن و چی بە فێرخوازان دەڵێتەوە، نەوەک لە دەرەوەی قوتابخانە چی دەکات و چی دەخوات و دەخواتەوە. ئەوەی جێگەی بایەخە سیاسییەک، یان فەرمانبەر و کارمەندێکی خزمەتی گشتی، کە بە جۆرێک لە جۆرەکان چوەتە ئەو جێگەیە و ئەرکی خزمەتی گشتییە، تا چەند ئەرکەکەی وەک خۆی ڕادەپەڕێنێت، نەوەک چی لە مۆبایلەکەیدایەتی، یاخود چی جۆرە وێنەیەک دەنێرێت و بۆی دێت.\nکاتێک بەم جۆرە لە پرسەکە دەڕوانین، واتە ئێمە:\n1. ئەو چەکە لەرزۆکەمان پووچەڵ کردەوە کە هەموو پێوەرە سەرەکییەکانی هەڵسەنگاندنی مرۆڤی شێواندبوو.\n2. هاتووینەتە سەر ڕێچکەی داڕشتنەوەی پێناسەیەکی ڕادیکاڵ و سیاسی بۆ چەمکەکان، بە دەر لەو پێناسەیەی چینە باڵادەستەکان دایان ڕشتوە و ناواخنەکەی خزمەتکردنە بە خۆیان و بە مانەوەیان. دەبێت چیتر دابڕانێک لە تێگەیشتنمان دروست ببێت بۆ ئەم چەمکانە، بۆ ئەوەی کەس نەتوانێت وەک چەکێک بە کاری بهێنێت دژمان. هەر کارەکتەرێکی سیاسی، لە هەر حیزبێک بێت، جگە لە خۆی و لەو کەسانەی خۆی لە بازنەیەکی بچووکدا ڕێگەی پێ داون، ژیانە شەخسییەکەی، پەیوەندییە فیزیکی و مەعنەوییەکانی، پەیوەندیی بە هیچ کەسێکی دیکەوە نییە.\nلە کۆتاییدا جێگەی خۆیەتی ئەوە بخەینە ڕوو، کە بیرکردنەوە لەم پێناسە نوێیە بۆ ئابڕوو، بۆ ئابڕووچوونی سیاسی، بۆ هەڵسەنگاندنی مرۆڤەکان، نە بەرگرییە لە کار و کردەوەی زیانبەخشی کەسانێک، نە بەرگرییە لە خراپبەکارهێنانی پۆست و پایەی گشتی بۆ مەرامی شەخسی و ناپاکی لە پەیوەندییەکان، بەڵکوو ڕێک پێچەوانەی ئەوانەیە و بەرگرییە لە ژیانێکی شکۆمەندی مرۆڤەکان، هەوڵێکە بۆ پێوانی هەر شتێک بە پێوەرەکانی خۆی.


کوردکلیک | دابەشکراوەی گنولینوکسی تەیێلز\nدابەشکراوەی گنولینوکسی تەیێلز\nلێرەی : ماڵەوە » زانیاری » دابەشکراوەی گنولینوکسی تەیێلز\nئازیزان هەنێ جار پێمان خۆشە کە لە نێو ئینتەرنێت بە شێوازی نەناسراو چالاکیمان بێت.هەروا زۆر شوینی گشتی هەیە وەک ئیدارە ،فەرمانگەو …هتد کاتێک بە هێڵی ئینتەرنێتەکەی پەیوەندی دەگرین، چیت سەیرکراوەکانت،وشەی نهێنیەکانتو … لە سێرڤێرەکەی پاشکەوت دەکرێت و دیارە لە ئەدمین.هەر بۆیە کەسانی خۆبەخش هاتن سیستەمێکی کار پێکردن یان وەگەرخەریان درووستکردووە کە ئاسایشی بەکارهێنەر لە تۆر، زۆرتر بپارێزێت.واتە کەس شوێنتان نەکەوێت و سانسۆر کاریگەری لەسەر دستپێگەیشتن بە زانیاریەکان نەبێت.\nTails چییە :\nTailsسیستەمێکی کارپێکردنە کە دەتوانن بە شێوازی زیندوو واتە بێ دامەزراندن لەسەر USB ، CD یان کارتیکی SD ئیشی پێبکەن و لەو شوێنە کە مەترسی چاودێریتان لێی هەیە چالاکی بکەن.مەبەست لە درووستکردنی ئەم سیستەمە کە لەسەر گنو لینوکسی دێبیانە و خۆڕاییە پارێزەری لە سنووری تایبەت بە بەکارهێنەر و نەناسراوی لە نێو تۆڕە.\nلە تەیێلز چەندین نەرمەکالا دەبینین کە بریتییە لە نەرمەکالاکانی گرافیلی وەک گیمپ،ئینکسکەیپ و…هتد .نەرمەکالای تۆڕ کە ویبگەریکی زۆر بەهێزە لەبواری گەڕانی پەڕەکانی ئینتەرنێت،دەستکاریکەر ،لیبرە ئۆفیس بۆ دروستکردنی دۆکیومێنت.پەیامنێر،کلاینیتی ئیمەیڵ بۆ خویندنەوەی ئیمەیلەکان.دەستکاریکەری دەنگ،خوێنەری فیدی ماڵپەڕ و… هتد.رومێزی تەیێلز بە شیوازی گنوم و ویندۆز لەبەردەستە.وێنەی خوارەوە ڕومێزی گنومە و ویندۆزی ۱۰.\nبەشێواز یان ڕوومێزی ویندۆز ۱۰،لەبەردەستە.\nپێداویستی لە ڕووی ڕەقەکالا :\n– ئامێرەکانی USB ، CD یان کارتیکی SD.\n-کۆمپیترێکی لاواز بۆ کارپێکردن جیاوازی نێو ماک و ویندۆز رێکخەرەکانی کۆمپانیاکانی ئینتێڵ و ARMنییە.\n-ڕامێکی ۲ گیگ ئەڵبەت بۆ باشتر کارکردن.\nدامەزراندن و ئامادەکردن لە سەر کۆمپیوتری ماک\nدامەزراندن و ئامادەکردن لەسەر کۆمپیوتری ویندۆز\nدامەزراندن و ئامادەکردن لەسەر کۆمپیوتری دێبیان ، ئوبونتو و مینیت .\nداگرتن و ئامادەکردن بێ دامەزراندن\nبۆ بەشەکانی دیکە سەردانی ئێرەبکەن.\nنەرمەکالاکانی نێو ئەم دابەشکراوە بەم شێوازن :\nبۆ بواری درووستکردنی دۆکیومێنتی لە نەرمەکالای LibreOffice سوود دەرێت کە بریتییە لە :\nWriter, دەستکاریکەری وشە هاوتای وۆردی ئۆفیسی مایکرۆسۆفت.\nCalc, بۆ ژمێریاری و هاوشێوەی ئێکسێڵی مایکرۆسۆفت ئۆفیسە.\nImpress,بۆ پرێزێنتەیشێن و هاوشێوازی پاوەرپۆینتە لە ئۆفیسی مایکرۆسۆفت.\nDraw, بۆ کێشانی چارتە.\nMath, بۆ نووسینی فرموولی بیرکاری .\nشوێنی دەستپێگەیشتن لەم مەسیرەیە :Applications ▸ Office ▸ LibreOffice.\nبۆ بواری گرافیک\nGIMP(گیمپ )بۆ دەستکاری وێنە هاوشێوەی ئادۆب فتۆشۆپە.\nInkscape (ئینکسکەیپ) هاوشێوەی کرۆڵە لە ویندۆز.\nScribus بۆ دیزاینی ڕۆژنامەو گۆڤارە.\nبەم مەسیرە چالاکیان بکە: Applications ▸ Graphics\nبۆ بواری دەنگ و ڤیدیۆ\nAudacity دەستکاریکەری بەهێزی دەنگە و فایلەکانی دەنگە.\nBrasero بۆ سووتاندنی زانیاری و فایل لە سەر دی ڤی دییە.\nPitivi دەستکاریکەری بەهێزی فایلی ڤیدیۆیە.\nبەم مەسیرە دیانکەوە : Applications ▸ Sound & Video\nهەروادەتوانی کاتێک داتمەزراند نەرمەکالا یان ئەپی دیکەی پێ زیاد بکەی.\nروومێزی گنوم و کار بەتۆر و گۆڕانی ip (ڤیدیۆ)\nدامەزراندن و ئامادەکردن بۆ dvd تەیێلز (ڤیدیۆ)\nدامەزراندن لەسەر ماشینی خەیاڵی (ڤیدیۆ)\nکورتە بەستەر: kurd.click/?p=1003\nتەیێلز دابەشکراوە گنولینوکسی


لە بەرەکانی شەڕەوە بۆ ئەکرانی سینەما .مەجید حەقی / فینلاند – Peshmergekan\nفیلمی “قفڵ” لە نووسین و دەرهێنانی فیلم سازی کورد زاگرۆس مەنووچێهری 23 ساڵەیە، کە بەشی زۆری پێوەندی بە ئەزموونی ژیانی لە پەراوێزمانی ئەودا هەیە. زاگرۆس مەنووچێهر کە لەساڵی 1994ەوە بۆ وڵاتی فینلاند پەنای هێناوە، چارەی رزگاری لە تەنیایی خۆی لە دەرهێنانی فیلم دا دەبینێت. جیا لەوانە زاگرۆس لە زنجیرە فیلمەکانی تەلەڤیزیۆنی برایان رۆڵی نواندووە و هەروەها قارەمانی سەرەکی فیلمی “ئاگۆست”ە. کە بۆ یەکەمجار رۆژی 14.10.2014 لە کاناڵی چوارەمی تەلەڤیزیۆنی فینلاندی دەردەکەوێت.\nفیلمی قفڵ کە زاگرۆس مەنووچێهر بە شێوەی سەربەخۆ دەری هێناوە، دووسەد هەزار ئێورۆی تێ چووە و لە ماوەی سێ ساڵ دا ئامادە کراوە و بە شێوەی تایبەتی بە فیلمی 35 میلیمێتری تۆمار کراوە. قارەمانی سەرەکی فیلمەکە ئێلیس لیندۆرف Elis Lindfors و ئێرۆ ئێنکویستن Eero Enqvist و هەروەها ئەستێرەی فیلمی “ئاگۆست” ئێلێنا لێڤێ Elena Leeve لەو فیلمەدا رۆڵ دەگێرن.\nفیلمی “قفڵ” (بە فینلاندی Salpa) بەشداری لە چەندین فێستیڤالی ناونەتەوەیی فیلمی سینەمایی کردووە. لە بەهاری ساڵی 2013دا فیلمەکە لە گەورەترین فستیڤالی فیلمی ئورووپایی مناڵان و لاوان لە ژلین () وڵاتی چێک پێشان درا. لە مانگی ئۆکتۆبر دا فیلمەکە لە نیشتیمانی زاگرۆس مەنووچێهر واتە کوردستان نیشان دەدرێت. فیلمەکە هەروەها لە فستیڤالی خۆشەویستی و ئانارشیزمی فینلاندی نیشان دراوە.\nچیرۆکی ژیانی کورێکی 14 ساڵەی لال ئەمساڵ لە رۆژی جیهانی مافی مناڵان لە 20.11.2013دا نیشان دەدرێت. سەردێری ئەمساڵی رۆژی جیهانی مناڵان مافی مناڵانی کەمئەندامە.\nلینکی نیوپەردەی فیلمی “قفڵ”:\nماڵپەری فیلمی قفڵ:\nفیلمی “قفڵ” لە تۆری کۆمەڵایەتی فەیسبووکدا:\nکورتەی چێرۆکەکە “قفڵ”\nفیلمی قفڵ چیرۆکی کورە مێرمناڵێک نیشان دەدات، کە کێشەی ئاخفتنی هەیە و پێویستی بە خۆشەویستی و سەرنج پێدرانە.\nهێنری (Henri) بە هۆی کێشەی قسە کردن و لاڵییەوە لە لایەن باوکیەوە ناچار دەکرێت دەست لە قوتابخانە هەڵگرێ و لە ماڵ بخوێنیت، ناچار دەبێت پێوەندیەکانی خۆی لە گەل جیهانی دەروە و مرۆڤەکان سەر لەنوێ بەراورد بکات. ئەو لە هەوڵی دامەزراندنی پێوەندیەکی نزیک لە گەل مرۆڤەکانە، بەڵام نزیکترین کەسی ئەو واتە باوکی توانای ئەوەی نیە ئەو نزیکایەتیەی پێ بەخشێت. رەوشەکە ئەوەندە زەخت دەبێت کە هێنری مەجبوور دەبێت داوای یارمەتی لە مامۆستای ئەسپ سواری، کە کەسێکی نەناسراوە بکات.\nچیرۆکە غەمبارەکەی هێنری، ژیانی مێرمناڵانێک کە دوای دۆزینەوەی پرسیارەکانی پێوەندیدار بە ژیانیانن وەبیری مرۆڤ دێننەوە. بێدەنگی ناو فیلمەکە، نمایشی یەکرەنگ و کەمی رووداوەکان، ئەو دیاردانەن کە لەرێگای ئەوانەوە بینەر بۆ بیرکردنەوە لەو جیهانە بانگ دەکرێت.\nلە فیلمەدا مەودای نێوان مرۆڤەکان لە مەودای نێوان خۆر و زەوی دوورترە. “قفڵ” فیلمێکی بەناوەرۆک، قووڵ و پڕ لە چیرۆکی نەگێراوەیە لە جیهانێک دا کە زۆرجار مرۆڤەکان تەنیا بە رواڵەت لەیەک نزیکن.\nدەرهێنەر زاگرۆس مەنووچێر\nدەرهێنەری کورد زاگرۆس مەنووچێهر لە دایکبووی ساڵی 1990 لە باشووری کوردستانە. یەکەم فیلمی زاگرۆس ساڵی 2006 لە ژێر ناوی “دژە شەپۆڵ” ئامادە کرا. دواتر فیلمە کورتەکانی زاگرۆس بەناوی “روانگە” لە ساڵی 2007 و فیلمی “جارێ لەو ساتە” لە ساڵی 2009 برەوەی خەڵاتی باشترین دەرهێنەرن و لە فستیڤالە ناونەتەوەییەکاندا نیشان دراون. جگە لە فیلم سازی، زاگرۆس لە ئاکادێمی مۆسیقای سیبێلیووس کە گەورەترین ئاکادێمی هونەری مۆسیقایە لە فینلاند، ئاهەنگی کلاسیک دەخوێنێت.\nرۆژی جیهانی مافی مناڵان\nکۆبوونەوەی گشتی نەتەوەیەکگرتووەکان لە سالی 1954دا بڕیاری دا رۆژی 20ی مانگی نۆڤەمبر (20.11.) وەک رۆژی جیهانی مناڵان ( ئینگلیزی: Universal Children’s Day) بەرێوە بچێت. زۆر لە وڵاتانی جیهان هەروەها لە هەرێمی کوردستانیش رۆژی جیهانی مناڵان بەرێوە دەچێت. چونکە لە 20.11.1959دا پەیماننامەی مافەکانی مناڵان لە لایەن نەتەوە یەکگرتووەکانەوە پەسەند کرا. لە ساڵی 2002یەوە رۆژی 20ی نۆڤەمبر وەک رۆژی جیهانی مافەکانی مناڵان بەرێوە چووە.


٨ ی ئایار ڕۆژی جیهانی تالاسیمیایە\nچۆن بەرەنگاری تەشەنەسەندنی تالاسیمیا ببینەوە؟\nئایا هیچ ڕێگا چارەسەریەک هەیە بۆ خۆپاراستن و چارەسەرکردنی تالاسیمیا؟\nتالاسیمیا یەکێکە لە نەخۆشیە بۆماوەییەکان کە تیایدا کەسی تووشبوو ناتوانێت بە شێوەیەکی ئاسای و ڕێژەیەکی ئاسایی خوێن و خانەکانی خوێن دروستکەن. کەسانی تووشبوو ئاستی هیمۆگڵۆبینیان دادەبەزێت، نەخۆشیەکە کە تێکچونێکی بۆ ماوەییە تەنها ڕێگەی گواستنەوەی بۆ هێڵی هەڵگرە لە ڕێی باوانەوە بۆ منداڵەکانیان.\nڕێژەی تێکچوون و توندی نەخۆشیەکە لە ئاستی سووک بۆ حاڵەتی قوورسە، کە دەکرێت لە وەرگرتنی دەرمان بۆ بەبەردەوامی خوێن گواستنەوە بۆ کەسی تووشبوو خۆی ببینێتەوە.\nنیشانەکانی تالاسیمیا جیاوازن بەهۆی جیاوازی و جۆری زۆری تالاسیمیاوە، کە دەکرێت بگۆڕیت بەپێی ئاستی تووندی نەخۆشیەکە.\nهەست کرددن بە لاوازی\nتۆخ بوونی ڕەنگی میز\nگەشەی هێواش بەتایبەتتی لە منداڵان\nبە شیەوەیەکی سەرەکی جۆرەکانی تالاسیمیا دوو جۆرن ئەوانیش ئەلفا تالاسیمیا، بێتا تالاسیمیا، کە بە پێی زۆری لە تیکچوونی ژمارەی بۆ هێڵەکان دەکرێت بکرێن بەم چەند جۆەوە.\nئەلفا تالاسیمیا ئەو جۆرەی تالاسیمیایە کە تێکچوون لە جیناتی ئەلفا گرووپ ڕوو دەدات کە لە پێکهاتەی هیمۆگلۆبیندایە کە چوار گرووپی ئەلفایە.\nدەکرێت تەنها یەک لە جیناتەکان تووشی تێکچوون ببن لەم حاڵەتەدا کەسی توشبوو بەزۆری هیچ نیشانەیەکی نیە، تەنها هەڵگرە و دەتوانێ بۆ نەوەکانی دوای خۆی بگوازێتەوە.\nدەکرێت کەسی تووشبوو دوان لە جیناتەکانیان یان سیانیان تووشی تێکچوون بوبێتن لە گروپی ئەلفا، لەم کەسانەدا حاڵەتەکە نیشانەکانی لە مامناوەند بۆ زۆر قورس دەرکەوێت.\nجۆرێکی تری تالاسیمیا کە تیکچوونی جیناتە لە گروپی بێتا ڕوودەدات کە لە پێکهاتەی هەمۆگڵۆبیندایە.\nدوو جینمان هەیە کە بەشدارە لە گرۆپی بێتا لە دروستکردنی هیمۆگڵۆبیندا بەشدارە.\nتیكچوون یان گواستنەوەی جیناتی تووشبوو تەنها لە یەک لە جینەکانی گروپی بێتا دەکرێت بێ نیشانەبن یان زۆر سووک بن، بەڵام ئەگەر تیکچوونەکە لەهەردوو جیناتەکاندا بێت ئەوا کەسەکە نیشانکەکانی قورس دەردەکەون لەسەری.\nئەو هۆکارانەی کە مەترسی و ئەگەری تووشبوون بە تالاسیمیا زیاد دەکەن گرنگترینیان خۆی لەم دوو هۆکارە دەبینێتەووە.\n١ - هەبوونی جیناتی تێکچوو لە خێزان، واتە بۆماوەی.\n٢ - هۆکاری نەتەوەو ڕەگەز؛ واتە هەندێک رەگەز و نەتەوەی جیاواز زیاتر نەخۆشیەکەیان تیا بەربڵاوە وەک نەتەوە و خەلکی دەریای ناوەڕاست، خەڵکی ئەفریقا، خەڵکی ناوچەکانی باشووری ئاسیا.\nگرنگترین گرفتە تەندرووستیەکان کە پەیوەندیدارن بە نەخۆسی سالسیمیا\nفشەڵبوون و لاوازبوونی ئێسەکەکان\nمەترسی و زۆرتر تووشبونی کەسی تووشبوو بە هەوکردن\nدواکەوتن و لاوازی لە گەشەی کەسی تووشبوو\nبەرزبوونەوەی ڕێژەی ئاسن\nڕێگری کردن لە تووشبوون بە تالاسیمیا\nبەشیوەیەکی بنەڕەتی بۆ زۆربەی حاڵەتەکان هیچ ڕیگا چارەسەریەکی تەواو نیە لەبەردەستدا بۆ ڕیگری لە تالاسیمیا، چوونکە نەخۆشییەکە بۆماوەییە، بەڵام دەتوانن بە هۆشیاری و پرس و ڕاوێژ کردن لە پزیشک و کەسانی پسپۆڕ لە بواری پەیوەست بە کێشە و نەخۆشیە بۆماوەییەکان سوود وەربگرن و ڕێگر بن لە تەشەنەسەندن و بڵاوبونەوەی نەخۆشیەکە ئەگەر هەڵگر یان تووشبووی تالاسیمیان.\nبۆنموونە ئێستا بەهۆی پێشکەوتنی تەکنەلۆژیا و زیادبوونی هۆکارەکانی دیاریکردنی نەخۆشیەکان بە چەند ڕێگایە پێش وەختە دەتوانن خۆپارێزی بکەن بۆنمونە دەتوانرێ زووتر نەخۆشیەکە دیاری بکرێت لە هێلکەی پیتراو یان کۆرپەلە لەناو سکی دایکی لەسەرەتاکانی درووستبونیدا، یان پیتاندنی هێلکە و تۆوی تەندروست لەدەروەی منداڵدان.\nپەیوەندی خەو چیە بەکێشی لەش؟\nبۆچی قاوە بە وریای ئەمانهێڵێتەوە؟


ڕێبین عبدالرحمن فتاح: دیووی یاسایبوونی یەکەم دانیشتی پەرلەمانی کوردستان. – WtariKurd\nڕێبین عبدالرحمن فتاح: دیووی یاسایبوونی یەکەم دانیشتی پەرلەمانی کوردستان.\n– Posted on 2018-11-06بابەتی: یاسایی\nپەرلەمان گەورەترین و بەرزترین دەزگای یاسادانانی وڵاتە، واتا شوێنی لەدایک بوونی یاساکان دائەندرێت، زۆرترین ڕێژەی یاسای وڵاتی تیادا دەردەکرێت.\nبۆیە دەکرێت پەرلەمان ببێتە گەورەترین شوێن و پێگەی لە وڵاتدا هەبێت، و ببێتە دەزگاییەکی بەسوود و کاریگەر لەسەر کۆی پرۆسەی سیاسی وڵات. بە تایبەت کاریگەری هەبێت لەسەر تەواوی جومگەکانی سیستەمی سیاسی ، چونکە سیستەمی سیاسیش بۆ خۆی لە چەند دام و دەزگایەک پێک دێت، تەواوی دام و دەزگاکانی ناو وڵاتیش هەموویان تەواوکەری درووست کەر و تەواوکەری سیستەمی سیاسین.\nلەدروستبوونی هەرێمی کوردستانیشەوە وەکو هەرێمکی خاوەن دیڤاکتۆ خاوەنی پەرلەمانە، و هەبوونی پەرلەمان ، واتا هەبوونی دام و دەزگایی دیموکراسی و پایەکانی، بەڵام چ پەرلەمانێک؟ ئەمە بۆ خۆی جێگەی تێڕامانە چونکە ئەمە پرسیارێکی جدییە، چونکە لە واقعی سیاسی ئێمەدا، وەڵامی ئەم پرسیارە وونە. بۆیە ئاسان نیە کە وەڵامی واقعی مان هەبێت بۆ ئەم پرسیارە، چونکە ئێمە لە مەهیەت و گرنگی ئەم ووام و دەزگاییە بە تەواوی تێ نەگەیشتووین، بۆیە ناتوانین وەکو ئەوەی هەیە، پەرلەمان جۆنە و چۆن کار دەکات؟ بۆچی گرنگە پەرلەمان هەبێت، ناتوانین وەڵامی ئەم پرسیارانە بدەینەوە، بۆیە بەرجەستەکەری تەواوی واقعی سیاسی پەرلەمان نین.\nبەهەر حاڵ پەرلەمانی کوردستان لە ڕۆژی 11\_6 یەکەم دانیشتنی خۆی ئەنجام ئەدات، کە خوولی پێنجەمی بەڕێکردنی پەلەمانی کوردستانە.\nبەهۆی ئەوەی کە تائێستا هەرێمی کوردستان خاوەن دەستوور نیە، واتا دەستوورێکی کار پێکەر و ڕێوشوێنی یاسایەکانی بەڕێوەچوونی بنەمانی حکومڕانیە، لەبەرئەوەی ئەمە بوونی نیە، بۆیە بۆ بەڕێکردنی یەکەم دانیشتی پەرلەمانی کوردستان لە خوولی پێنجەم ناچار دەبێت پشت بە پەیڕەوی ناوخۆی پەرلەمان ببەسترێت، بۆ ئەم واقعە یاساییە.\nبۆیە بەپێی پەیڕەوی ناوخۆی پەرلەمانی کوردستان و ماددەی سێی ئەو پەیڕەوە کە تیادا هاتووە” پەرلەمان، دانیشتنی یەکەمی خۆی، لەسەر بانگهێشتی سەرۆکی هەرێم، لەماوەی دە ڕۆژدا، لەڕێکەوتی پەسەندکردنی ئەنجامە کۆتاییەکانی هەڵبژاردن دەبەستێت. لەکاتی ئاڕاستەنەکردنی بانگهێشت نامەکەدا، پەرلەمان بەشێوەیەکی ئاسایی لەڕۆژی دواتردا لە کات ژمێر 12 ی نیوەڕۆی ڕۆژی دوایدا کۆدەبێتەوە”.\nلەبەر ئەوەی بە پێی ئەم پەیڕەوە ناوخۆییە پەرلەمان لەسەر بانگهێشتی سەرۆکی هەرێم دوای پەسەند کردنی ئەنجامەکان کۆدەبێتەوە، بەڵام ئێستا سەرۆکایەتی هەرێم هەڵپەسێردراوە ، بۆیە ئەم دەسەڵاتی بانگهێشت کردنەی پەرلەمان ئێستا بە پێی یاسا دراوەتە ئەنجوومەنی دادوەری هەرێم.\nخوولی چوارەمی پەرلەمانی کوردستان، کە ماوەی کارکردنی 1825 ڕۆژی خایاندن، بەڵام بەشێکی زۆری ئەم ماوەیە پەرلەمان لە کاردا نەبوو، واتا بێ کار بوون. چونکە تەنها 98 دانیشتی ئەنجامدا، لە کۆی دانیشتنەکانیش تەنها 31 یاساییان دەرکرد، کە هیچ کام لەم یاسایانە لە بەرژەوەندی میللەت و هاوڵاتی نەبوون.\nئەوەی چاوەڕێ دەکرێت لەم خوولەی پەرلەمانی داهاتوو:\n1- نابێ چاوەڕێی بڕیار و یاسای گەورە و گرنگ بین لە پەرلەمانی داهاتوو، چونکە سەنگی و مەیلی پارتەکان بە نزیک لە گشتی بەرەو لای دەسەڵاتە و حەزی بەشدارییان زۆرە بۆ حکومەتی داهاتوو.\n2- پارتە دەسەڵاتدارەکان، زۆرترین ڕێژەی کورسی پەرلەمانیان لایە، کەئەمەش لە ڕێڕەوی دەست کراوەی تەواوەتی پەرلەمان کەم دەکاتەوە.\n3- پەرلەمان کاتێک پەرلەمانە کە بتوانێت بە فعلی ڕۆڵی هەبێت لەسەر حکومەت و کۆمەڵگە، بەڵام ئەمە بۆ پەرلەمانی کوردستان ڕاست نیە و شتێکی بێ بەیاخە.\n4- ئۆپۆزسیۆنێکی کارا و کاریگەر بوونی نابێت لە داهاتوودا، بگرە دەنگی دلێر و خاوەنی شاقام تا دێت کەم دەبێتەوە، بەمەش پەرلەمانی خوولی پێنچەم چاوەڕێی شتی گەورەی لێ ناکرێت.\n5- سیاسەت هونەری مومکنە، ڕەنگە شتەکان تەواو پێچەوانە بێتەوە، ئەم خوولە کارای زیار بێت، بەڵام ئەمە تاڕادەیەک لە محاڵەوە نزیکە، چونکە بڕیارەکانی ناو ئەم هۆڵەی پەرلەمان لە دەرەوەی هۆڵی پەرلەمان دەدرێت و پاشان دێتە ناو هۆڵی پەرلەمان. بۆیە جەستەیەکی بێ ڕووح بوون و نەبوونی ئەو گرنگیەی نیە تا چاوەڕێی مفاجائەی گەورەی لێ بکەیت.


ئەبوبەکر جاف : هەولێر ـ ئارامیی شار ، شاری ئارام . – WTARIKURD\nئەبوبەکر جاف : هەولێر ـ ئارامیی شار ، شاری ئارام .\nئارامیی و ئاسایش و سكیورێتی لە دونیای كۆنترۆڵ و كۆنترۆڵكراودا ، هەمان دۆخ و دیسپلینەكانی كۆنترۆڵكردن نییە لە ناو دونیای شوانكارەیی و كشتوكاڵیی یان هەر سروشتێكی دیكەی سۆسیۆ – سیاسی دونیایەكی جیاوازدا . مێژووی ئارامبوون و جێگیربوون و دامەزراوەیی هەر شارێك پەیوەستە بە ئەو ئاستە سۆسیۆ – ئابورییەوە كە شارێكی تێدا دەژی و شارێكی لە ناودا دەژی . ئارامیی و جێگری شارێك لەپاش دەركەوتنی كاپیتالیزمی بازاڕو بازاڕیی كاپیتالیزم لە دیسپلین و سزاو دەزگا كلاسیكییەكانەی چاودێریی كۆنكرێتییەوە گۆڕا بۆ چوونە ناو تۆڕی كۆنتڕۆڵكردنێكی نادیارو شاراوەو هەناوییەوە . ئەوەی لە ئێستادا ئارامیی و جێگیریی جوگرافیاو و شوێنێك ڕادەگرێت ئابووڕیی و كاپیتالی مالیی و پێگەی جیوپۆلەتیكییە .\nهەولێر لە كەییدا بوو بە شارێكی ئارام ؟ لە چ وەختێكدا توند دەستی گرت بە هێمنی و ئارامییەكەوە كە دەسبەرداریی ڕیسككردن و بەرزیی و نزمی شۆڕشگێڕیی بوو .؟ حیكایەت و چیرۆكە پاڵەوانیی و سەركێشییەكانی هەولێرو دەوروبەری هەولێر لە شۆڕشی ئەیلول و شۆڕشی نوێ و بزوتنەوەی سۆسیالیستی هەشتاكان و كۆمەڵەی ڕەنجدەران و شۆڕشی گوڵان كەمتر نییە لە هەر شوێنێكی دیكەی كوردستان بە گەرمیان و كۆیستان و سلێمانیی و شارەزورو …. هەر جێگەیەكی دیكە . كەم نین ئەو قارەمان و پاڵەوانە شۆڕشگێڕە هەولێرییانەی كە لە ناو تەواوی هێزە كوردییەكاندا لەم پەڕی چەپەوە بۆ ئەو پەڕی ڕاست . ڕیسككردن و موغامەرەو هەڵشاخان و هەڵزنانی كەسێك ، جوگرافییایەك ، هێزێك ، گوتارێك …. لە كۆنتێست و هەژومەرجی جیاوازدا فۆرمی خۆی دەگۆڕێت .. كەواتە حیكایەتی شۆڕشگێڕانەو پڕ لە ڕیسكی شۆڕشگێڕیی و پسڵەوانی هەولێر لە ناو بزوتنەوەی ڕخگاریخوازی كوردیدا كەمتر نییە لە هەر فەزایەكی پڕ لە ڕۆحی شۆڕشگێڕیلە چەند دەیەی ڕابووردوی ئێمەدا .\nغیرەت و بێغیرەتی ، ئازایی و ترسنۆكی، ئارامیی و نائارامی ، جوڵەو بزاوت و وەستان …. هەركەس و هێزو بوونێك بەندە بەو هەلومەرج و بارودۆخەی بوونێكی تێدا دەژی .. غیرەت و بێغیرەتیی و جوامێریی و زیرەكیی و ترسنۆكیی و ئازایی و ئازیەتی كۆمەڵێك فەزیلەتی جەوهەری ئەبەدی نین . كۆی ئەم سروشتە مۆراڵیی و مەدەنیی و شۆڕشگێڕیی و شارنشینیانە كۆنتێكست و پەیوەندیی هێزەكان دیاری دەكەن . واتە هێزگەلێك كە چۆنێتی پەیوەندی خۆی بە پۆتۆنسیالیتێكانەوە دیاری دەكات و پەیوەندی دەگرێت . دۆخ هەیە هەموومان زیندوین ، دۆخ هەیە هەموومسن مردەین ، دۆخ هەیە هەموومان ئازاین ، دۆخ هەیە هەموومان خوێڕیی و ترسنۆكین … هەموو ئەم بوونانە لە هێزدا لە هەباەی ئێمەو ئۆنتۆلۆژییای ئێمەدا هەیە . ئەوە هێزەكان و پەیوەندیی هێزەكان و زاڵبوون و سەیتەرەی هێزێك و ئۆنتۆلۆژیای هێزێكە ماناو دەلالەت بە فۆرمێك لە فۆرمەكسنی دەركەوتنی پرەنسیپ و مانیڤستبووەكان دەدات .\nهەولێر لە پاش نیوەی دووەمی نەوەدەكانەوە سەروكاریی لە گەڵ جۆرو فۆرمی دیكەی شاربووندا هەیە . هەولێر دەچێتە ناو پلان و نەخشەو پانتاییەكی مۆدێرنانەی ئەندازیاریی و ئەرشیتێكتورو فراوان بوونەوە . هەولێر دوچێتە ناو گەشەیەكی ئاسۆییەوە و دەسبەرداریی ئاستێكی ستونیانەی شاربوون و دەركەوتن و خۆنواندن دەبێت . فراوانبوونەكان، بزنس و سەرمایەو سەرمایەگوزاریی و كارو دەستی كارو بەرهەمهێنان و بەرهەمهێنانەوە . هەولێر دەبێت بە فۆرمی مانێڤستبوونێكی دونیایی و دنیاریی و سەرلەنوێ پێناسەكردنەوەی ئینسان و زەوی . هەولێر وردە وردە ئامادەییەكی مەعنەویی و سۆسیۆلۆژیی و ئابووری دەكاتە ئەكت بۆ بوون بە شاڕێكی بۆرژوازیی و كاپیتالیستی . دەركەوتنی بزنس و هاتنی كۆمەڵێك كۆمپانیای زەبەلاح كە نوێنەرایەتی نیولیبرالیزم و لیبرالیزمی ئابووریی و بازاڕیی گەردوونیی و گەردوونی بە بازاڕكراو …. لە هەمووی گرنگتر دەركەوتنی فۆرمێك لە ئینسانی ئابووری ، وایكرد هەولێر دونیاویست و ترسنۆك بێت . ترسنۆكی بە مانای دەستگرتن بە دونیاو هەڵهاتن و لە بیركردنی مەرگ و سروتە مەرگدۆستییەكسنی دونیای ناو میراتی شۆڕشگێڕیی و قەبەلیی كوردییەوە . بۆ ئەوەی شار بیت دەبێت ترسنۆك و بە ئاگاو ڤە حەزەر بێت لە گەڵ غەریزەی مەرگ و ئەو چیرۆكانەی بەستراونەتەوە بە مەرگ و مەرگدۆستیی و پاڵەوانێتی پڕ لە ڕیسك لە گەڵ مەرگدا . دەبێت دونیاخوازو دونیاگەر بیت تا زەمین ئاوەدان بكەیتەوە . وەك دولوز دەڵێت كاپیتالیزم ئاستێكی ئیمانانسی هەیەو فیچقە دەكات و هەرێمی نوێ دەدۆزێتەوە . كسپیتالیزم هەولێریی دۆزییەوەو هەولێر ڕێڕەوێكی گەورەی كردەوە بۆ فیچەكردن و قوڵپدانەكانی ئارەزووی كاپیتاڵ و كاپیتاڵی ئارەزوو كراو . كاپیتاڵی مالیی و ئابووری پێویستی بە جێگیریی و ئارامیی و دامەزراوەیی جوگرافیی و سۆسیۆلۆژی هەیە . فراوانبوونی هەولێر یەكانگیرو هەماهەنگە لە گەڵ گەیشتنی ئارەزووە قوڵپدراوەكان و هەرێم و وەڵەمڕەوییكردن و هەرێم دروستكردنی كاپیتالیزمی گەردونیدا . هەولێر لە ناو پرۆسێسیوسەكانی لەخۆگرتنی كۆمپانیاو كارگەگەورەكانی دونیای ناو كاپیتالیزم و ئیمپراتۆرییەتی كاپیتاڵ و كاپیتالیستیدا كۆدی خۆی وەرگرت و چووە ناو دونیایەكی ماترێكسی كۆنترۆڵكردن و ئیحتیواكردن و بەرهەمهێنان و بەرهەمهێنانەوەو پاراستن و پارێزگاری لێكردنی . كاپیتالیزم كۆدی بۆ هەولێر دانا ، كۆدئك كە سەر بە سیستەمێكە كە هەم بەرهەمی دێنێتەوەو هەم بەرگریشی لێدەكات و هەمیش دەسەڵات و بەرگریی تێیدا لە شوانكارەیی و كشتەكاڵییەوە دەگۆڕێت بۆ كۆنترۆڵكردن و ئاراستەكردن بە شێوازی نەێی بەرهەمهێنانەوەی كاپیتاڵ .\nلە بیریشمان دەچێت دانیشتوانی هەولێر و پیشەگەرەكانی هەولێر لە توركمان كریستیانەكان كە زیاد لە كوردەكان شارنشینترن ، ستراكتورێكی بتەویی شارنشینیی و شاربوونی خولقاندووە و هاوكاربووە\nئا لێرەوە ئەحمەقترین و پڕ جەهلترین تەفسیرێك ئەو تەفسیرانەن كە هەولێر بە ترسنۆك و تەلبەندكراویی هێزێكی وەك پارتییەوە دەبەستنەوە . ئەسڵەن بە پێچەوانەوە هەولێر گەمارۆی پارتی داوە . هەولێرو لە ناو ئەم سیستەم و كۆنترۆڵكردنەدا پارتی ئاراستە دەكات . نەخوێنەواریی و ئیدۆلۆژیاو دۆگما لەوێدایە كە تەنیا تەفسیرێكت بۆ بێدەنگیی و ئارامی هەولێر داتاشینی وێنەو وێنای توندو خبرو ڕەقە بۆ ئەو هێزەی زاڵە لە هەولێردا . هەولێر لە دەیان شوێندا بە سەر پسرتیدا زاڵەو خۆی لە ڕێگەی پارتییەوە بەرهەم دێنێتەوە . لە هەولێر پارتی ناچار كراوە دەسبەرداری كەڵكەڵەی شۆڕشگێڕیی و توندوتیژی شۆڕشگێڕانە ببێت .\nڕابەر فاریق : لەبارەی ڕۆمانی ـ وێڵگەى یادەوەرییە گریمانکراوەکان .\nدیكتاتۆر چۆن كورسیه‌كه‌ى ئه‌پارێزێت .


په‌نابه‌ران و ئاواره‌كان شیاوی شایسته‌ترین و شێلگیرانه‌ترین پشتیوانین\nرۆژی ٢٠ی ژوئه‌ن رێكه‌وتی ٣١ی جۆزەردان، رۆژی جیهانی پەنابەرانە. رێكخراوی نه‌ته‌وه‌یه‌كگرتووه‌كان رایگه‌یا‌ندووه كه ژماره‌ی په‌نابه‌ران ئاواره‌كانی جیهان له ساڵی ٢٠١٥ی زاینیی، سنووری ٦٠ میلیۆنی تێپه‌ڕاندووه. كۆمیسیۆنی باڵای رێكخراوی نه‌ته‌وه‌یه‌كگرتووه‌كان بۆ كار په‌نابه‌ران له راپۆرتێكدا رایگه‌یاندووه ئه‌م ژماره‌یه ٢٠ میلیۆن و ٢٠٠ هه‌زار كه‌سیان په‌نابرانێكن كه له ئاكامی شه‌ڕ و ئه‌زییت و ئازار ناچار بوون وڵاته‌كانی خۆیان به‌جێ به‌هێڵن. ئه‌م ئاماره به واتای ئه‌وه‌یه كه له م جیهانه‌دا له هه‌ر ١٢٢ كه‌س یه‌ك كه‌س ناچار كراوه ماڵ و حاڵی خۆی به جێ بهێلێت.\nسەرانی وڵاتانی پێشکەوتووی رۆژئاوایی، بەردەوام و بە شێوەی ریاکارانە لە رێژەی ئەو ئاوارانەی دەچنە وڵاتەکانیان، دەناڵێنن و کۆمەڵێک یاسای دژی پەنابەری پەسند دەکەن. بەڵام لە راستیدا زۆرترین پەنابەر لە وڵاتانی دواكه‌وتووی سه‌رمایه‌داریدا جێگیر بوون و کاربەدەستانی وڵاتانی پێشكه‌وتووی سه‌نعه‌تیی، کەمترین ژمارەی ئاوارە و پەنابەریان لە وڵاتەکانیاندا جێکردۆتەوە. لەپاڵ وڵاتانی پێشكه‌وتووی سەنعەتی پاشایەتی عەرەبستان و ئەمیرانی دەسەڵاتدار بەسەر وڵاتاتانی خەلیج، کەمترین ئاوارەیان رێگەداوە بچنە نێو وڵاتەکانیانەوە. دەروازەکانی ئەم وڵاتانە، تەنیا بەڕووی خاوەنانی سەروەت و سەرمایە و هێزی کاری هەرزانی کرێکارانی کۆچبەری ئاسیایی کە لە بارودۆخێکی کۆیلە ئاسادا لەم وڵاتانەدا کاردەکەن، کراوە بووە.ئەو موسیبەتانەی کە تەنیا لە ماوەی چەند ساڵدا بەسەر ئاوارەکانی سەرچاوە گرتوو لە شەڕە ناوچه‌یه‌كان، ئیستبداد، هەژاری، بێکاری و نەبوونی هیچ چەشنە هیوایەک بە داهاتوویەکی روون هێندراوە، ریشەی لە سەرمایەداری قەیران لێدراوی ئێستا و حکومەتە بۆرژواییە ناوچەیی و ئیمپریالیستیەکاندایە. ره‌قابەتەکانی دوو بلۆکی رۆژهەڵات و رۆژئاوا، هەوڵی دەوڵەتی ئامریکا بۆ تۆڵه کردنەوەی شکست لەشەڕی ویێه‌تنامدا، ئەفغانستانی کردە مەیدانی شەڕێکی خوێناوی کە تا ئێشتاش، درێژەی هەیە. هێرشی حکومەتی ئامریکا بە سەرۆک کۆماری جۆرج دەبلیو بووش بۆسەر ئەم وڵاتە، بارودۆخەکەی خراپتر کرد. ٣ میلیۆن ئاوارە بەرهەمی کردارەکانی دەوڵەتی ئامریکا و هاوپەیمانە ناوچەیی و جیهانیەکانیەتی. دواتر نۆبەی عێراق هات. داگیر کردنی عێراق لە لایەن دەوڵەتی ئامریکا و هاوپەیمانەکانیەوە، یەکێک لە کارەساتە کەم وێنەکان لە مێژوی مۆدێرندایە. کوژرانی یەک ملیۆن کەس، داسەپاندنی ٥ میلیۆن منداڵی بێ باوک و مەیدان دان به ماڵ وێرانكه‌رترین شەڕە فیرقەییەکان بووه هۆی ئاوارە بوونی بەملیۆن کەس.\nشه‌ڕی سووریه له‌م دوو شه‌ره‌ش وێرانكارتربوو. ئه‌و شه‌ڕه به هه‌موو لایه‌نه‌كانی پڕ له كاره‌ساتی هه‌روا درێژه‌ی هه‌یه. له‌م شه‌ڕه دا تا ئێستا نزیكه‌ی ٤٠٠ هه‌زار كه‌س كوژراون و زیاتر له ١٢ میلیۆن كه‌س له دانیشتووانیی ئه‌م وڵاته له ئاكامی شه‌ڕدا ناچار بوون ماڵ و حاڵی خۆیان به‌جی بهێڵێن. له‌م ژماره‌یه زیاتر له ٥ میلیۆن كه‌س له خه‌ڵكی ئه‌م وڵاته ناچار بوون رووبكه‌نه ده‌ره‌وه‌ی سنووره‌كانی سووریه و له وڵاتانهی ده‌ورووبه‌ر بڵاوببنه‌وه. ئەم شه‌ڕانه و یارمەتیە راستەخۆ و ناڕاستەوخۆکانی دەوڵەتانی ئامریکا، عەرەبستان، قەتەر، تورکیە و ئێڕان بۆ کۆنەپەرست ترین هێزی ئیسلامی وەک داعش، قاعیدە، تالیبان و هەروەها شه‌ڕه‌كانی لیبی و یەمەن، زەمینە خۆشکەری ئاوارە بوونی بە ملیۆن خه‌ڵك لە ناوچه‌ی رۆژهەڵاتی ناوه‌ڕاسته.\nبەڵام ئەمە هەموو داستانەکە نییە. هەژاری، بێکاری، ژن ئازاری، ئیستبدادی هاری دینی، ئەو حكومەتە گەندەڵ و زۆردارانەی کە لە هەوڵدان تا کەشتییە لە قوڕ چەقیوەکەیان لە شەپۆلی قینی خەباتی کرێکاران و خەڵکی زەحمەتکێش رزگار بکەن، لە باقی هۆکارەکانی زیاد بوونی ژمارەی پەنابەرانن لە دنیادا. سەرانی وڵاتانی پێشکەوتووی سەرمایەداری لە دەوڵەتانی ئوروپایی و ئامریکاییەوە گرتویەتی تا حکومەتی ئۆسترالیا، بە بێ شەرمی تەواوەوە پەناخوازان وەک خەڵکێک وێنا دەکەن کە بەخاتری ئیمکاناتی رێفاهی خۆیان لە ئاو و ئاگر ئەدەن تا بگەنە وڵاتێکی ئەمن. ئەوان لە ئوروپا بە داخستنی سنورەکانیان و هاوکاری نەکردن، ئاوارەکانیان لە دەریای مەدیتەرانە و یان ئوقیانوسەکانی نزیک ئوسترالیادا وێڵکردوە و بوونەتە هۆکاری خنکانی ئەو ئاوارانەی کە ژمارەیەکی زۆریان منداڵن.\nزۆربەی ئەو دەیان میلیۆن کەسەی کە هه‌ڵوه‌دای شوێنێکی ئەمنن، لە چینی کرێکار و توێژی بێبەش و زۆرلێکراوی کۆمەڵگان. ئەوان بە هەر دەرەجەیەک لە خوێندن و شارەزایی فەننیەوە بگەنە وڵاتانی ئەمن، بەریزی بێ مافترین کرێکارانەوە پەیوەست دەبن. پەناخوازان و ئاوارەکان شایستەی جیدی ترین و پەیگیرترین پشتیوانیەکانن. دەبێ رۆڵی سیستمی سیاسی و ئابووری زاڵ و حکومەتە بۆرژوایی و ئیمپریالیستیەکان لە پێكهێنانی کارەساتی ئاوارەییدا له‌قاوبدرێت. پێویستە سەرانی ده‌وڵه‌تانی ئیمپڕیالیستی ریسوا و درۆ و ریاکاریەکانیان سەبارەت بە دیفاع لە مافەکانی مرۆڤ و مافی ژنان و هیتر ئاشکرا بکرێت. ئەوان سەبەبکارانی بەرپا بوونی شەڕە وێرانگەرەکان و کارەساتی ئاوارەیی، لە خاوەرمیانەن. ئەوانن کە پەرە بە مسابقەی تەسلیحاتی ئەدەن و لە پەنای ئەم سیاسەتەدا بەملیارد دۆلار چەک بە حکومەتەکانی داسەپاو بەسەر خەڵکی ناوچەکەدا دەفرۆشن. دەبێ بە پشت بەستن بە بیرووڕای گشتیی پێشڕەو و ئینساندۆست و هێزە خەباتکارەکان لە وڵاتانی پێشکەوتوی سەرمایەداریدا دەوڵەتە رۆژئاواییەکان ناچار بکرێن تا رێز لە مافی ئاوارەکان و پەناخوازان بگرن. پێویستە خەبات بۆ بە رەسمی ناسینی مافی نیشتەجێ بوون و دابین کردنی ژیانێکی ئینسانی بۆ هەموو کەسێک وەک ئینسان، بە مافێکی جیهان شمول و وەک هاووڵاتییه‌كی جیهانی و لەوانە مافی نیشتەجێ بوون لە هەر شوێنێکی دنیادا کە بیهه‌وێ، پەرەبستێنێ.


وەزیری دەرەوەی عێراق: وتووێژ لەگەڵ واشێنگتۆن داگری ڕێککەوتن لە سەر دیاری کرانی خشتەی زەمەنیشە بۆ کشانەوەی ئەمریکا - SAHAR KURDISH (Sorani)\nته‌مووز 22, 2021 09:42 Asia/Tehran\nوەزیری دەرەوەی عێراق وتی: خولی چوارەمی وتووێژە ستراتژییەکانی نێوان بەغداو واشێنگتۆن قۆناغی کۆتایی دەبێت و لەم خولەدا وتووێژ لە سەر دیاری کرانی خشتەیەکی زەمەنی بۆ کشانەوەی ئەمریکا لە عێراق دەکرێت.\nبە پێی ڕاپۆرتی ھەواڵدەریی فەرمیی عێراق (واع)، «فۆئاد حسەین» وەزیری کاروباری دەرەوەی عێراق ڕایگەیاند: لە دیداری نێوان «جۆ بایدێن»ی سەرۆک کۆماری ئەمریکاو «مستەفا کازمی» سەرۆک وەزیرانی عێراق تەواوی پەیوەندییەکانی ئەمریکاو عێراق شی دەکرێتەوە.\n«فۆئاد حسەین» بە دەربڕینی ئەمەی کە ئەمریکا لە عێراق دا ھیچ بنکەیەکی نەماوەو ھێزەکانی بەس لە چەند بنکەی عێراقی دا ئامادەن، وتیشی: ئەم قۆناغەی وتووێژەکانی نێوان دوو وڵات، داگری ڕێککەوتن لە سەر دیاری کرانی خشتەیەکی زەمەنیشە بۆ کشانەوەی ئەمریکا لە عێراق دەکرێت.\n«فۆئاد حسەین» وەزیری دەرەوەی عێراق ڕۆژی سێ شەممە بە سەرۆکایەتیی شاندێک بە مەبەستی بەشداری کردن لە خولی تازەی وتووێژە ستراتژییەکانی نێوان وڵاتەکەی و ئەمریکا گەییشتە واشێنگتۆن.\nبڕیار وایە خولی تازەی وتووێژە ستراتژییەکانی نێوان شاندەکەی عێراق و بەرپرسانی ئەمریکی ڕۆژی ھەینی واتە سبەینێ ٢٣ی ژولای بەستێن بۆ وتووێژی «مستەفا کازمی» سەرۆک وەزیرانی عێراق لەگەڵ «جۆ بایدێن» سەرۆک کۆماری ئەمریکا لە سەردانەکەی داھاتووی بۆ واشێنگتۆن خۆش کات.\nسەرۆک وەزیرانی عێراق ده‌ستگیر کردنی ئه‌نجامده‌رانی ته‌قینه‌وه‌که‌ی ناوچه‌ی سه‌دری راگه‌یاند


شارۆمەندێک لە هەورامان دەستبەسەر کرا - كۆمه‌ڵه‌ی مافی مرۆڤی کوردستان\nیەکشەمە 27ی رەزبەری 2720ی کوردی، شارۆمەندێکی رۆژهەڵاتی کوردستان لە هەورامان بە ناوی “موحسن سلێنی” لە لایەن هێزە ئەمنییەتییەکانی کۆماری ئیسلامی ئێرانەوە دەستبەسەر کرا.\nموحسن سلێنی 28 ساڵی تەمەنە و خەڵکی ئاوایی سلێنی سەر بە هەورامانی رۆژهەڵاتی کوردستانە.\nبە پێی ئەو زانیارییانەی دەست کۆمەڵەی مافی مرۆڤی کوردستان گەیشتووە، بنەماڵەی ناوبراو چەندین جار سەردانی بنکە ئەمنییەکانی کۆماری ئیسلامی ئێران یان کردووە بەڵام نەیانتوانیوە لە چارەنووسی کوڕەکەیان زانیارییەک دەست بخەن.\nسەرەڕای تێپەڕبوونی زۆرتر لە سێ حەفە بە سەر دەستبەسەر کردنی ئەم شارۆمەندە، رێخراوە ئەمنیەکانی کۆماری ئیسلامی ئێران هۆی گرتنی ناوبراویان دەرنەبڕیوە. جێگای ئاماژەیە قوڵبەست کردنی ئەم شارۆمەندەی هەورامان بە بێ بەڵگەی دادگاو بە ئەتک کردن و ئازار و لێدانەوە رووی داوە.\nهەروەها لەم ماوەیەدا موحسن سلیمی لە ژێر لێپرسینەوە دابووەو مافی کەڵک وەرگرتن لە پارێزەری پێ نەدراوە.\nبە سەرچاوە وەرگرتن لە ناوەندی ئاماری کۆمەڵەی مافی مرۆڤی کوردستان، لە سەرەتای ساڵی زایینیەوە تا ئێستا و بە هەژمار کردنی ئەم حاڵەتەوە 202 کەس لە چالاکانی سیاسی و مەدەنی رۆژهەڵاتی کوردستان لە لایەن حکوومەتی کۆماری ئیسلامی ئێرانەوە دەستبەسەر کراون.\n← ئەندیشە سەدری بۆ زیندانی ئێران لە ســنە گوازرایەوە\nئازادی دوو زیندانی بە دانانی بارمتە لە زندان →


رۆژنامه‌یه‌كی ئه‌مه‌ریكی: له ئێستادا مادده‌ی هۆشبه‌ر له به‌سڕه زۆر به‌ربڵاوه\n2019-09-15 [05:55 AM]\nرۆژنامەی نیویۆرک تایمزی ئه‌مه‌ریكی بڵاوی كردۆته‌وه ، تەنها لە پارێزگای بەسرە لە ساڵی 2018، هەزار و 400 کەس بەهۆی فرۆشتن یان بەکارهێنانی ماددەی هۆشبەر دەستگیرکراون.\nبەگوێرەی زانیارییەکانی نیویۆرک تایمز، گومان دەکرێت هەندێک لە میلیشیاکانی حەشدی شەعبی لەم بازرگانییە تێوەگلابن و زیندانیان باس لە دەستی حکوومەت لە ناو کارەکە دەکەن چونکە گەورە بازرگانان هەرگیز ناگیرێن ئەگەر دەستگیریش بکرێن بە ئاسانی لە زیندان هەڵدێن.\nنووسینگەی نەتەوە یەکگرتووەکان بۆ ماددەی هۆشبەر و تاوان ئاشکرایکردووە، تاکو حەوت ساڵ لەمەوبەر، عێراق تەنها رێڕەڕەوی گواستنەوەی ماددە هۆشبەرەکان بوو بۆ وڵاتانی دیکە، بەڵام ئێستا کارگە و کێڵگە و تاقیگەی ماددە هۆشبەرەکان دروست کراون.\nعەباد ئەلسەعیدی، قایمقامی شاری زوبەیر لە باکوری بەسرە دەڵێت، حکوومەت شەرم دەکات باس لەو کێشەیە بکات، تەنانەت میدیاکانیش بایەخی پێ نادەن.\nلە ئێستادا ماددەی هۆشبەر لە بەسرە زۆر بەربڵاو بووە و دوای ئەویش بەغدای پایتەخت، بەوەش کە دیاردەیەکی نوێیە، نە کۆمەڵگا و نە حکوومەت نازانن چۆن مامەڵەی لەگەڵ بکەن.\nشەش هەزار و 800 کەس بەهۆی تێوەگلانیان لە بازرگانی کردن یان بەکارهێنانی ماددەی هۆشبەرله‌عێراق لە زینداندان جگه له هه‌رێمی كوردستان.\nئاژانسی نەتەوە یەکگرتووەکان بۆ ماددەی هۆشبەر بڵاویکردووەتەوە، باندی گەورە کەوتنە گواستنەوەی کریستاڵ مێس لە ئێرانەوە بۆ عێراق و تاقیگەکان دروستکراون، دواتر لە وڵاتی دیکەی دراوسێ عێراق لە رێگای سنوورەکان دەست بە هاوردەکردنی ماددەی هۆشبەرکراوە.\nلەمساڵدا، هەزار و 500 کەس بەهۆی بەکارهێنانی ماددەی هۆشبەر لە بەسرە دەستگیرکراون، زۆربەشیان بێ کارن و زۆر شتیان لە ژیانیان دۆڕاندووە.


هۆكار و نیشانه و چاره‌سه‌ری خه‌مۆكی دوای منداڵبوون\n2020-02-09 [10:25 AM]\nخەمۆکی یەکێکە لە نەخۆشییە دەرونییە بەربڵاوەکان. جۆرێکی سەرەکی خەمۆکی بریتییە لە خەمۆکی لە دوای منداڵبوون، کە بە خەمۆکی زەیستانیش ناودەبرێت، له‌م بابه‌ته‌دا دكتۆر جەعفەر پزیشکی نەخۆشییە دەرونییەکان ڕونكردنه‌وه‌ی پێویست ده‌دات له‌باره‌ی نیشانه و چۆنیه‌تی چاره‌سه‌ری خه‌مۆكی پاش منداڵبوون.\nئافرەتان دوای منداڵبوون بەگشتی توشی حاڵه‌تی بێتاقەتی و خەفەت و دڵتوندی دەبن، بەشێیوەیەک کە کارناکاتە سەر ژیانی ئاساییان و نیشانەکان لە ماوەی دوو هەفتەی یەکەمدا دەردەکەون و دواتر نامێنن. ئەم حاڵەتەش بە نەخۆشی هەژمارناکرێت و زۆربەی ئافرەتان پاش چەند هەفتەیەک ئەو دڵتوندی و بێتاقەتییەیان نامێنێت.\nبەڵام هەندێک لە ئافرەتان توشی نەخۆشی خەمۆکی دوای منداڵبوون دەبن کاتێک کە نیشانەکانیان توند دەبن و کاردەکاتە سەر ژیانیان. ئەمانە نیشانەکانن بۆ ناسینەوەی ئەم جۆرو لە خەمۆکی:\n1- هەستکردن بە دلتوندی و گریان.\n2- توشی خەو زران دەبێت و خەوی تێکدەچێت.\n3- ئیشتیهای خواردنی نامێنێت یان هەندێکجار ئارەزوی خواردنی زۆر دەبێت.\n4- هێز و وزەی دادەبەزێت و توانای ئیشەکانی رۆژانەی نامێنێت.\n5- چێژ لە خۆشییەکانی ژیانی نابینێت و ئارەزی هیچی نییە.\n6- سەبارەت بە منداڵەکەی ناتوانێت پەیوەندی لەگەل دروستبکات یان هەندێکجار بیری هەلە سەبارەت بە منداڵەکەی دێت بە مێشکیدا و دەیەوێت زیانی پێبگەیەنێت.\n7- ناتوانێت خزمەتی منداڵە تازە لەدایکبووەکە بکات.\n8- تورەبوون و هەلچوون و بێئۆقرەیی.\n9- گۆشەگیری و دابران لە کۆمەڵ و خێزان.\n10- بیری خۆکوژی و خۆبەکەمزانینی هەیە.\nهۆکارەکانی توشبوون زۆرن، بەلام بەگشتی ئەو ئافرەتانەی کە ئەم خالانەیان تیادایە ئەگەری زیاتریان هەیە توشی خەمۆکی دوای منداڵبوون ببن:\n1- نەبوونی پشتیوانی کۆمەڵایەتی و هەستوسۆزی.\n2- بوونی گرفت و نەخۆشی دەرونی لە پێش سکپری.\n3- بوونی فشاری دەرونی و گرفتی خێزانی.\n4- سکپرییەکە بەبێ پلان بوبێت و دایك و باوك ئارەزوی منداڵەکەیان نەکردبێت کە بیانبێت.\n5- لە سکەکانی پێشووتر توشی خەمۆکی بوبێت.\n6- بوونی نەخۆشی خەمۆکی دوای منداڵبوون لە یەکێک لە خزماندا وەکو دایکی یان خوشکی.\n7- منداڵەکە بە نەبەکامی لەدایک ببێت یان کێشەیەکی تەندروستی هەبێت.\n8- کێشەی هەبێت لەگەل هاوسەرەکەی.\nبۆ چارەسەری ئەم نەخۆشییە پێویستە سەردانی پزیشکی دەرونی بکرێت بە مەبەستی دەستنیشانکردن و دیاریکردنی جۆری چارەسەر، کە بەگوێرەی کەسەکان دەگۆرێت، هەندێکجار تەنها بە رێنمایی چارەسەر دەکرێت یان لەوانەیە پێویست بە دەرمان بکات هەتا چاکدەبێتەوە.\nئەم نەخۆشییە لەوانەیە ببێتە مەترسی بۆسەر ژیانی مندالەکە و دایکەکە ئەگەر بە زووی چارەسەر نەکرێت، لەبەرئەوە پێویستە ئەو کەسانە لەژێر چاودێریدا بمێننەوە و پشتیوانی خێزانی و کۆمەڵایەتییان هەبێت.\nئەم هەواڵە 6052جار خوێندراوەتەوە


نامەیەکی کاریگەر بۆ م.فەتحوڵڵا گولەن سەبارەت بە وەفاتی ساڵح گولەنی برای… – بزاڤی خزمەت\nنامەیەکی کاریگەر بۆ م.فەتحوڵڵا گولەن سەبارەت بە وەفاتی ساڵح گولەنی برای…\n437 5 minutes read\nهەواڵی وەفاتی ئابرا ساڵح گولەنم پێگەشت. لە ناو غوربەت، مەغدوریەت، مەزڵومیەت، بێ پزیشک و دەرمان، لە ناو ژیانێکی پڕ ئازاردا گەڕایەوە بۆ لوتکەی ڕۆحی خۆی. زۆر خەفەتم خوارد، تەمەنی درێژی بۆ کەسانی دوای خۆی بەجێهێشتبێت.\nپێش ٤٧ ساڵ بەر لە ئێستا، ئابرا ساڵحم لە ئەرزڕوم ناسی، دەمەوێت ٣ یادەوەری خۆم لەگەڵیدا بگێڕمەوە:\nیەکەم: سەردەمانێک توشی نەخۆشی شێرپەنجە دەبێت و پزیشکەکان ماوەی ٢ مانگی بۆ دادەنێن. لە یەکێک لەو ڕۆژانەی لەگەڵ مامۆستا م.فەتحوڵڵا گولەن بووم، مامۆستا لێی پرسیم ” کاک یونس، ساڵح توشی شێرپەنجە بووە، ئێوە بیر لە چی دەکەنەوە؟”.\nمنیش لە وەڵامدا وتم” مامۆستا پێم وایە بەسەر شێرپەنجەکەدا زاڵ دەبێت”.\nمامۆستاش وتی” منیش هەمان ڕام هەیە و پێم وایە بە ئیزنی خودا چاک دەبێتەوە”. قسەکانی مامۆستا وەک نزایەکیان لێهات و لە دوای ئەو قسەیەوە ٢٥ ساڵ ژیا.\nدووەم: لە مەجلیسێکدا کەوا منیشی لێبووم، ئابرا ساڵح بە مامۆستای وت” خەوێکم بینیوە، بیگێڕمەوە؟”.\nمامۆستاش:” خێرە بێت ان شاء الله، بیگێڕەوە”.\nئابرا ساڵح” لە خەومدا مردم و دەستەیەک منیان خستە بەر لێپرسینەوە. هەندێک لەو دەستەیە وتیان: بەم کردارانەی ئێستایەوە ناتوانێت بچێتە بەهەشتەوە، چی لێبکەین؟”.\nیەکێکیان وتی” با کەمێک مۆڵەتی زیاتری پێبدەین هەتا خۆی ئامادە بکات”.\nئابرا ساڵحیش لە مامۆستای پرسی” مامۆستا، ئێستا من چی بکەم هەتا خۆم ئامادە بکەم؟”.\nمامۆستاش وتی” وا دیارە خودا بەم زوانە ناتکوژێت و تەمەنێکی زیاترت پێدەدات. بەڵام لە بابەتی ئەو شتانەی کە پێویستە لە خزمەتدا ئەنجام بدرێت، ناسۆری و ئازارەکانی بچێژە”.\nئابرا ساڵحیش لە هەموو کۆبونەوەکانی دەستەی سەرپەرشتیارانی ئێرزرومدا بە خەم و ناسۆرەوە دەمبینی کە دەیوت” با ئەم کارە بەم شێوەیە بکەین و فڵان کاریش بە فیسار شێوە بکەین. لەبەر چی ئەم کارە وەک پێویست بایەخی پێنەدراوە”.\nلە ئێرزروم ١٩ شارۆچکە هەیە و لە پێنجیاندا بەشی ناوخۆییمان هەبوو. ڕۆژێکیان وتی: هینیس شارۆچکەیەکی گەورەیە و با لەوێش بەشێکی ناوخۆیی بکەینەوە. با بە فریای ئەو منداڵانە بکەوین کە لە سەرمای زستاندا بە ناچاری لە گوندەکانەوە دێنە ناو شار و شوێنێکیان نیە بۆ حەوانەوە. با ئەوانیش شوێنێکیان هەبێت هەتا تییدا بحەوێنەوە. پاش ماوەیەک لە هینیسیش بەشی ناوخۆییمان کردەوە.\nڕۆژێکی هەینی بە مەبەستی بەجێگەیاندنی سیلەی ڕەحم لە قەیسەریەوە بەرەو نیغدە ڕۆشتم. دوو ڕۆژ دەمامەوە. لە پاش دوو کاتژمێر دیسان بانگیان کردمەوە بۆ قەیسەری. وتیان لە ئەمەریکاوە دوو میوان هاتوون کە یەکێکیان ئیمامی موسوڵمانانی ١٨ ویلایەتی ئەمەریکایە و ئەوی تریشیان سەرۆکی جەماعەتێکی سوونی ٣ ملیۆن کەسیە کە دانیشتوی ئەمەریکان ؛ لە ئیستەنبوڵ، ئیزمیر، بورسا و ئەنقەرە سەردانی دامەزراوەکانی خزمەتی کردووە.\nمیوانەکان داوایان کردبوو چاویان بە کەسێک بکەوێت کە ئەندامانی خێزانی مامۆستا و خودی مامۆستا باش بناسێت و لەسەرەتاکانی دامەزراندنی بزاڤی خزمەتدا لەگەڵیاندا بووبێت.\nئەوانیش لە وەڵامدا پێیان وتوون کەسێکی وەها لە ئێرزروم دەست دەکەوێت. ئەوانیش دەڵێن” بەیانی دەچینەوە ئەمەریکا و ئەمشەویش دەبێت بچینە فڕۆکەخانە”. هاوڕێکانیشم بیری منیان دەکەوێتەوە، کە بۆ ماوەی ٤٠ ساڵ لە ئێرزروم ژیانم بەسەر بردبوو.\nمنیش دەست بەجێ گەڕامەوە بۆ قەیسەری، ڕۆشتمە ئەو ماڵەی کە ئەوانی لێبوون. چاوم بە دوو کەسی سپی پێست و ١٩ ژن و پیاوی ڕەش پێست کەوت، کە منیان بینی وتیان” دەمانەوێت ٣٠ خولەک لەگەڵ ئێوە دابنیشین و هەندێک پرسیارت لێبکەین”. بەڵام چاوپێکەوتنەکەمان ڕێک دوو کاتژمێر و نیوی پێچوو.\nوتیان” دەتوانیت خۆتمان پێ بناسێنیت؟”\n“ساڵی ١٩٦٧ لە بەشی کشتوکاڵی زانکۆی ئەتاتورکی ئێرزروم وەرگیرام. کاتێک زانکۆم تەواوکرد، دەستم بە ژیانی ئەکادیمی کرد. لە ساڵی ٢٠٠٦ پاش تێپەڕینی ٤٠ ساڵ و لە دوای ١٦ ساڵ پڕۆفیسۆری، شاری ئێرزرومم بەجێهێشت. ئێستا لە زانکۆی ئێرجیەس دەستبەکار بووم. ساڵانە جارێک یان دوو سەردانی ئێرزروم دەکەمەوە”.\n“خێزانی مامۆستا دەناسن و گەر دەیناسن، لە کەیەوە دەیانناسن؟”\nمنیش وتم” لە ساڵی ١٩٧٢ دەیانناسم”.\n” ئایا دەتوانیت ناوی ئەندامانی خێزانەکەیی و پیشەکانیمان پێ بڵێیت؟”.\nحاڵی ئەندامانی خێزانی مامۆستا لە ساڵی ١٩٧٢:\nدایکی: ڕەفیعە خانم، ژنی ماڵەوە\nباوکی: مامۆستا رامیز، لە گوندەکاندا مەلایەتی کردووە، لە ئێرزروم لە بەرامبەر مزگەوتی گەورە نیشتەجێیە و لەوێ ژیان بەسەر دەبات.\nخوشکی گەورەی: نورحەیات خانم، ژنی ماڵەوەیە، هاوسەرەکەشی وەک کارمەندی بەشی کارەبای زانکۆی ئەتاتورک کار دەکات.\nبرایەکی بچوکی: مەسیح، وەک کارمەندی چاپخانەیەک کار دەکات.\nبرایەکی بچوکی:حەسبی/ نیدایی، لە زانکۆی ئەتاتورک وەک وەستای تۆڕنە کار دەکات.\nبرایەکی بچوکی: سەیفوڵڵا/ سیبغەتوڵڵا وەک شۆفێر لە زانکۆی ئەتاتورک دەست بەکارە.\nبرایەکی بچوکی: ساڵح، وەک کارمەندی چاپخانەیەک کار دەکات.\nخوشکێکی بچوکی: فەزیلەت خانم، ژنی ماڵەوە، هاوسەری پیاوێکی بازرگانە کە ناوی عەلی کۆروجوکە.\nبرایەکی بچوکی: قوتبەدین، بچوکترین منداڵی ماڵەکەیان.\nپاشان وتیان” ئێستاش دەیانناسی و پەیوەندیتان بە یەکەوە ماوە و دەزانی کەوا چی کارێک دەکەن؟”\nمنیش” بەڵێ هەر پەیوەندیمان بەیەکەوە ماوە و ئێستاش تەلەفۆن بۆ یەکتری دەکەین”.\nمنیش باسی حاڵی ئەندامانی خێزانەکەیم کرد لە ساڵی ٢٠١٠:\nدایکی: ڕەفیعە، لە ٢٨ حوزەیرانی ١٩٩٣ لە ئیزمیر وەفاتی کرد، هەر لەوێش نێژراوە.\nباوکی: مامۆستا رامیز، لە ٢٠ ی ئەیلولی ١٩٧٤ لە ئێرزروم بە هۆی شێرپەنجەی سیەکانیەوە وەفاتی کرد و لە گوندی کۆروجوک نێژراوە.\nخوشکە گەورەکەی: ئێستاش هەر ژنی ماڵەوەیە و هاوسەرەکەی وەک کارمەندی بەشی کارەبای زانکۆی ئەتاتورک خانەنشین بوو. ئێستا لە شارۆچکەی تورگوتلوی شاری مانیسا دەژی.\nبراکەی: سەیفوڵڵا/ سیبغەتوڵڵا وەک شۆفێری زانکۆی ئەتاتورک خانەنشین بوو. ئێستا لە خانوویەکی گوندی داداش دەژی کە ٩ کیلۆمەتر لە ئێرزرومەوە دوورە.\nبراکەی: مەسیح، لە چاپخانەکانی ئیستەنبول و ئیزمیر، وەک وەستا کار دەکات.\nبراکەی: حەسبی/نیدائی، پاش ئەوەی لە زانکۆی ئەتاتورک خانەنشین بوو، ئێستا دانیشتوی ئیزمیرە و نەخۆشیەکی سەختی شێرپەنجەی لەگەڵدایە.\nبراکەی: ساڵح، ماوەیەک توشی شێرپەنجەی مۆخ بوو، ئێستا خەریکی کاری چاپەمەنیە.\nخوشکەکەی: فەزیلەت خانم، عەلی کۆروجوکی هاوسەری لە پاش خانەنشین بوونی وەفاتی کرد، فەزیلەت ئێستا لەگەڵ کوڕەکانی لە ئیستەنبول دەژی.\nبراکەی: قوتبەدین، ئێستا وەک کرێکار لە چاپخانەیەکی خزمەتدا کار دەکات.\n“پرسیارێکی ترتان لێدەکەین، ئایا بە ڕای ئێوە، چی جیاوازیەک لە ژیانی ئەندامانی خێزانەکەی مامۆستا هەیە لەو ساتەی ئێوە ناسیوتانن لەگەڵ ئێستادا؟\n” جیاوازی هەیە”.\n“جیاوازیەکی چۆن هەیە؟”\nمنیش وتم” هەموو براکانی جاران لە خانویەکدا دەژیان کە سۆبای داری تێدابوو، ئێستا لە خانویەکدا دەژین کە سپلیتی تێدایە”.\nئەوانیش وتیان” لە ئێستای تورکیادا زۆرینەی خەڵک لە ماڵەکانیاندا سپلیت هەیە، ئێمە پرسیارەکەمان سەبارەت بەو چین و توێژەیە کە ئەندامانی خێزانەکەی مامۆستا لە سەرەتادا تێیدا دەژیان و ئێستا لە کام چین و توێژی کۆمەڵگان؟”\nمنیش وتم” لە سەرەتای ناسینی ئەواندا سەر بە کام چین و توێژی کۆمەڵگا بووبێتن ئێستاش سەر بە هەمان چین و توێژن”.\nپاشان وتیان” لە تورکیادا سەرۆکی پارتێکی بچوک یان جەماعەتێکی بچوک، برا و منداڵی زۆر دەوڵەمەندیان هەیە، ئایا برا و خوشکی گەورەترین جەماعەتی تورکیا دەوڵەمەند نین؟”\n” نەخێر دەوڵەمەند نین”\n” ئەو برایەشیان کە خەریکی کاری چاپخانەیە، ئەویش دەوڵەمەند نیە؟”\n“لەبەرچی دەوڵەمەند نیە؟”\n“ئەو ئامێرانەی کە کاک ساڵ بەکاریان دەهێنا زۆر کۆنن، هەر کارێک کە وەستایەکی چاپخانە نوێکان ئەنجامی دەدەن و یەک لیرەیان لەسەر دەکەوێت، کاک ساڵ لیرە و نیوێکی لەسەر دەکەوێت”.\nئابرا ساڵح ماوەیەک دەیەوێت ئێرزروم بەجێبهێڵیت و بەرەو ئیستەنبول، ئەنقەرە، ئیزمیر بڕوات هەتا کاری زیاتری دەست بکەوێت و بۆ ئەو مەبەستەش مۆڵەت لە مامۆستا دەخوازێت.\nمامۆستاش لە ترسی ئەوەی لەو شوێنانە دەوڵەمەند دەبێت، پاڵتۆیەک و کراسێکی بە دیاری بۆ دەنێرێت و دەڵێت پێی بڵێن” ئێرزروم زۆر ساردە با ئەمانە لەبەر بکات”.\nجگە لەوە مامۆستا هەمیشە نزا دەکات کەوا براکانی دەوڵەمەند نەبن، کاتێک ئەم پرسیارەم لە ئابرا ساڵح کرد، بە سوعبەتێکەوە وەڵامی دایەوە و وتی” هەر ٥ فەرزەکە نزا دەکات کەوا هیچمان دەوڵەمەند نەبین، خۆ گەر جارێک بیری بچێت ئەوا قەپات دەبووم، بەڵام قەت بیری ناچێت”.\nئەوانیش زۆر پێکەنین و وتیان” منداڵەکانی سەرداریشمان بە هەمان شێوە هەژار بوون. کەواتە لەسەر ڕێچکەی ئەو دەڕوات. بە ڕاستی ئەو کەسەمان دۆزیەوە کە بە دوایدا دەگەڕاین”.\nسەردارمان لە حەدیسێکی شەریفیدا دەفەرموێت:\nجەنابی حەق لە ڕۆژی قیامەتدا تەرازوو دادەنێت و ئەوانەی نوێژیان کردووە، بە بێ هیچ کەموکوڕیەک پاداشتی خۆیان وەردەگرن.\nدواتر ئەوانەی زەکاتیان داوە دەهێنرێن و چەندین قاتی کردەوەکانیان پاداشت وەردەگرن.\nدواتر کەسانێک دەهێنرێن کەوا بە خەم و ناسۆریدا تێپەڕیون، ئەمانە نە تەرازویان بۆ دادەنرێت، نە حەق و حسابیان لەگەڵ دەکرێت، ئەم کەسانە چەشنی لێزمە بەسەریاندا دەبارێت.\nئوستادیش دەڵێت” ئەو کەسانەی زیاتر لە هەموو کەس توشی موسیبەت و ناڕەحەتی بوون، کامڵترینی مرۆڤەکانن”.\nئابرا ساڵحیش یەکێک بوو لەو کەسانەی ژان و ئازاری ئەم داوایەی چەشت؛ بە ناوی خوداوە شایەتی لەسەر ئەوە دەدەم کە کەسێک بوو لەناو هەژاریدا دەژیا و لە ئیمکانیەتی مامۆستا و خزمەت سوودمەند نەبووە.\nجێگەت بەهەشت بێت هاوشارییە قەدرگران و دۆستەکەم، برای ناو داواکەمان و مامۆستای خۆشەویستمان…\nهاوبەشێتی مەعنەوی و وەڵامدانەوەی ئیلاهی\nخانەوادەی مامۆستا فەتحوڵا گولەن بەڵێنی چیان بە مامۆستا داوە؟


ساڵح موسلیم ، سەرۆكی PYD: ئەوەی لە سووریا دەقەومێ شۆڕش نییە | مەسعوود مەناف|Masoud Manaf\nماڵه‌وه > Comment\t> ساڵح موسلیم ، سەرۆكی PYD: ئەوەی لە سووریا دەقەومێ شۆڕش نییە\nساڵح موسلیم ، سەرۆكی PYD: ئەوەی لە سووریا دەقەومێ شۆڕش نییە\n27 كانونی یه‌كه‌م 2012 Rojpress\tلێدوانێک بنووسە Go to comments\nساڵح موسلیم محەممەد، هاوسەرۆكی پارتی یەكێتی دیموكراتی كورد PYD، كە نزیكی پارتی كرێكارانی كوردستانە لە رۆژئاوای كوردستان، باسی سەردانەكەی خۆی دەكات بۆ لای نوری مالیكی لە هەفتەی رابردوودا ، لەگەڵ (هەیئەی تەنسیقی هێزە نیشتمانییەكانی سووریا) كە چوارچێوەیەكە لە هێز و لایەنەكانی نێو سووریا،پێكهاتووەو بنكەی لە دیمەشقە و بەشێوەیەكی جیاوازتر لە هێزە ئۆپۆزیسیۆنەكانی دیكەی سووریا تەماشای رووداوەكانی سووریا دەكات.\nهەڤپەیڤین: هێمن خۆشناو … فۆتۆ: فەرزین حەسەن\nرووداو: سووریا ئێستا گەیشتووەتە چ قۆناغێك؟\nساڵح موسلیم: سووریا بە بارودۆخێكی بێ نموونەدا تێدەپەڕێت. مرۆڤ ناتوانێ بڵێ ئەوەی دەقەومێ شۆڕشە. ئەوەی دەكرێ لە خزمەت دیموكراتی و ئازادی دا نییە، بەڵكو شەڕێكە بۆ دەسەڵاتداری. سێ هێز شەڕ دەكەن، هێزێكیان هێزی رژێمە كە تاوەكو ئەمڕۆ ناخوازێ دەسەڵات بەجێبێشڵێ، باوەڕی نەكردووە كە دەبێ دەسەڵات بەجێبێڵێ، تاوەكو ئەو ساتە پێیوایە دەتوانێ بەشەڕ و كوشتن جڵەوی رووداوەكان كۆنتڕۆڵ بكات. هێزی دژبەریش بەهەمان لۆژیكی رژێم دەیەوێ رژێم لەنێوببات. لۆژیك و بیركردنەوەیان نەگۆڕیوە. لەبەرامبەر ئەو دوو لۆژیكەش لۆژیكی چارەسەری دەردەكەوێت. ئەو لۆژیكە پێیوایە دوو لایەنەكەی دیكە یەكێكیان ناتوانێ لێدانی كەمەرشكێن لەوەیتر بدات، بە كوشتنی هەزاران كەس ئەو مەسەلەیە چارەسەر نابێ. لایەك دەڵێ 80% شوێنەكانم كۆنتڕۆڵكردووە، باشە 20%ەكەی دیكە كەی تەواو دەكەی! بۆ ئەمە پڕ بەدەنگ دەڵێین كات كاتی چارەسەری سیاسییە. چارەسەریش پەیوەستە بەوەی دوو لایەنە شەڕكەرەكە واز لە بیرۆكەی یەكتر لەنێوبردن بێنن. بۆیە تاوەكو دەچێت لۆژیكی چارەسەری سیاسی بۆ كۆتاییهێنان بە كوشتارگەی سووریا خۆی دەسەپێنێ. پێموایە هێزە نێودەوڵەتییەكانیش بەو ئاراستەیەدا دەڕۆن.\nبۆ مام جەلال چووین، مالیكیمان بینی\nرووداو: واتە هێزە نێودەوڵەتییەكان پشتگیری لە مانەوەی بەشار ئەسەد دەكەن؟\nساڵح موسلیم: مەسەلە رۆیشتن و نەڕۆیشتنی ئەسەد نییە، مەسەلەكە بە خراپبوون و وێرانبوونی وڵاتێكەوە بەستراوەتەوە. ئەگەر مەسەلە ئەسەد بێ دەتوانن رێگەیەكی بۆ بدۆزنەوە بۆ ئەوەی دەسەڵات بەجێبێڵێ، بەڵام مەسەلەكە بەتەنیا ئەوە نییە. دەتوانن چارەسەرێكی سیاسی بدۆزنەوە تاوەكو ئەمڕۆ یان دوو مانگی دیكە بڕوات. مەسەلەكە پەیوەستە بە دۆزینەوەی شێوازێكی چارەسەری لە دەرەوەی كوشتن.\nرووداو: پێیتوایە هێزە نێودەوڵەتییەكان هاوشێوەی كۆبوونەوەی جنێڤ لە حوزەیرانی رابردوودا ئەمجارەش بۆ تاوتوێكردنی بارودۆخی سووریا كۆببنەوەو جیاوازیەكانیان بەلاوە بنێن؟\nساڵح موسلیم:لە كۆبوونەوەی جنێڤ بڕیاریاندا هێزێكی نێودەوڵەتی بەسەرپەرشتی نەتەوەیەكگرتووەكان رەوانەی سووریا بكەن، ئەمەیان نەكرد، چونكە هەندێك لایەن پێیەوە پابەند نەبوون. بۆ جێبەجێكردنی رێككەوتنی جنێڤ لەوانەیە كۆبوونەوەی دووەمی جنێڤ بكرێت.\nرووداو: ئەو كۆبوونەوەیە بۆ ئەوەیە هێزە نێودەوڵەتییەكان لەبارەی سووریا رێكبكەون؟\nساڵح موسلیم: بێگومان چارەسەری مەسەلەی سووریا پەیوەستە بە رێككەوتنی هێزە نێودەوڵەتییەكان.\nرووداو: چی لە رۆژئاوای كوردستان دەگوزەرێ؟\nساڵح موسلیم: كێشەكانی رۆژئاوا هەمان ئەو كێشانەن كە سووریا بە دەستیانەوە دەناڵێنێ. بەڵام ئەو پلانەی لەسەر رۆژئاوای كوردستان بەڕێوەدەچێت بەشێوەیەكی دیكەیە. زۆربەی پلانەكانی رۆژئاوا بەدەستی توركیا جێبەجێدەكرێن. لەگەڵ دەستپێكردنی رووداوەكانی سووریا، توركیا دەستی خۆی خستە ناو رووداوەكانەوە. توركیا دەیویست كورد خزمەتی خەڵكی دیكە بكات، دەیویست كورد خزمەتی ئەو هێزە بكات كە ئەوان دەیانویست. واتە مێژووی كورد كە چۆن خزمەتی خەڵكی كردووە بەسەر كوردی رۆژئاوای كوردستاندا دووبارە بكاتەوە. دەیویست كورد ببێتە خزمەتكاری ئیخوانەكانی سووریا. كورد نە كەوتە ناو ئەو تەڵەیە. ساڵ و نیوێكە ئەو پلانەیان نەچووەتە سەر، ئەمجارە بە سەربازی خۆیان تاقیكردەوە. ویستی ناوچە كوردییەكان كە ئارامبوون، كە باوەشی بۆ هەزاران حەلەبی و شارەكانی دیكە كردبووەوە تێكبدات. توركیا چەتە و رێگرەكانی هاندا تاوەكو هێرشبكەنە سەر كورد، سەرەتا لە حەلەب و ئەشرەفیە و عەفرین خۆیان تاقیكردەوە، هەرەدواییش لە سەرێكانیێ خۆیان تاقیكردەوە. لەهەمانكاتدا هەوڵەكانیان بۆ بەرپاركردنی شەڕی كورد – كورد دەستپێكرد، پارەیاندا هەندێك لایەن، چەكیاندا هەندێكی دیكە، كەتیبە بەناوی كوردی دروستدەكەن. واتە دەیانەوێ مێژووی كورد دووبارە بكەنەوە، چۆن لە باشوور جاش هەبوون، چۆن لە باكوور جەردەوان هەبوون، دەخوازن هەمان شت لە رۆژئاوای كوردستان دووبارە بكەنەوە. سەرەڕای هەوڵی زۆر ئەم پیلانەش ئەنجامی نەبوو. بۆ ئەمەش ئەمڕۆ رۆژئاوای كوردستانیان ئابڵۆقە داوە، كورد بێ نان دەكەن، بێ سووتەمەنی دەكەن، دەزانن لە وڵاتێك سووتەمەنی نەبێ چی لێدەكەوێتەوە؟ واتە ئۆتۆمبێل، فڕن، كارەبا و هەموو شتێكی دیكە لەكار دەكەوێت. سوپای ئازاد لە باشوور ناهێڵێ كامیۆنەكانی سووتەمەنی بێنە ناوچەكە، توركیاش لە باكوور هەمان شت دەكات.\nرووداو: ئەنجوومەنی نیشتمانی كورد، داوای وەزارەتی دەرەوەی توركیای بۆ سەردانیكردنی ئەم وڵاتە رەتكردەوە، رایگەیاند تەنیا لەژێر ناوی دەستەی باڵای كورد سەردانی توركیا دەكەن. پێتوایە یەك هەڵوێستی كورد لە رۆژئاوا دروستبووە؟\nساڵح موسلیم: ئێمە عاشقی یەكێتی كوردین، بەڵام مەحاڵە لە ئامێزی توركیادا ئەو یەكێتییە دروستببێ. رژێمی توركیا هەبوونی خۆی لە نەبوونی كورددا دەبینێ. ئەوان قبوڵ ناكەن دەستەی باڵا نوێنەری كورد بێ. ئەمڕۆ بە بەشداری داودئۆغڵو كۆبوونەوەیەك لە ئورفا دەكرێ، بۆچییە؟ بۆ ئەوەیە كورد لەگەڵ یەكتر بەشەڕ بێنن. بۆچی توركیا ئەنجوومەن قبوڵ دەكات و دەستەی باڵا قبوڵ ناكات؟\nرووداو: هەڵوێستی ئەنجوومەنی نیشتمانی كوردت پێباشە دەربارەی نەچوونیان بۆ توركیا؟\nساڵح موسلیم: زۆر باشە.\nرووداو: ئەگەر توركیا دەستەی باڵا قبوڵ بكات، ئامادەی بچییە توركیا؟\nساڵح موسلیم: ئەگەر قبوڵی كرد، ئامادەم لەگەڵ ئەو دەستەیە سەردانی توركیا بكەم.\nرووداو: وەك هەیئەی تەنسیق ئامانج لە سەردانی بەغدا و كۆبوونەوەتان لەگەڵ مالیكی چیبوو؟\nساڵح موسلیم: ماوەیەكە وەكو هەیئەی تەنسیق دەمانویست سەردانی بەغدا بكەین، بەهۆی یەكنەگرتنی كاتە دیاریكراوەكان ئەمە نەكرا. ئەوجارە مام جەلال بە رێگەی وەزارەتی دەرەوەی عێراق داوایكرد هەیئەی تەنسیق سەردانی بەغدا بكات، هەر بەخۆشی بەرنامەی سەردانەكەی دانابوو. داوای كردبوو منیش لەگەڵ شاندەكە سەردانی بەغدا بكەم. ئێمە وەك هەیئەی تەنسیق سەردانی بەغدامان قبوڵكرد. واتە سەردانەكەمان لەسەر داوای مام جەلال بوو، بۆ دانیشتن لەگەڵ مام جەلال هاتینە بەغدا، بەڵام بەداخەوە ئەو شەوەی گەیشتینە بەغدا نەخۆش كەوت. بۆیە لەگەڵ مالیكی و زێباری دانیشتین.\nئامادەم لەگەڵ دەستەی باڵای كورد بچمە توركیا\nرووداو: لەگەڵ مالیكی باسی چیتان كرد؟\nساڵح موسلیم: كۆبوونەوەكە تایبەت بوو بە بارودۆخی سووریا، لەبەرئەوەی هەیئەی تەنسیق لایەنێكی ئۆپۆزسیۆنی سووریایە،مالیكی پرسیاری دەربارەی بارودۆخی سووریا كرد. هەروەها ویستی خوێندنەوەی ئێمە دەربارەی چارەسەری قەیرانی سووریا بزانێ. مالیكی راشكاوانە گوتی: “رژێمی بەعس كە ئێوە لەدژی شەڕ دەكەن، لە رابردوودا لەلای ئێمە هەبوو، بۆ ئێمە جیاوازی لە نێوان بەشار و سەدام نییە. ئێوە ئەمڕۆ شەڕ لەبەرامبەر ئەو رژێمە دەكەن كە ئێمە ساڵانێكی درێژ شەڕمان لەگەڵ كردووە. لە دەرەوەی مەسەلەی چەك ئەوەی پێویستبێ بۆ بەرژەوەندی گەلی سووریا دەیكەین”.\nرووداو: كۆبوونەوەتان لەگەڵ هۆشیار زێباری چۆن بوو؟\nساڵح موسلیم: كۆبوونەوەی زێباری زۆر باش بوو. وەزیری دەرەوەی عێراق ویستی بزانێ هەیئەی تەنسیق بۆ قەیرانی سووریا چۆن بیر دەكاتەوە. لەبەرئەوەی بەردەوام هەیئەی تەنسیق لە دواوە ماوە، لەبەر خاتری توركیا و رۆژئاوا و ئەوروپا هیچ حیسابیان بۆ هەیئەی تەنسیق نەكرد. زێباری بەڵێنی پێداین كە لە بواری سیاسی و دیپلۆماسیدا پشتگیری لە هەیئەی تەنسیق بكات. هەروەها بەڵێنیدا دەنگی ئێمە بگەیێنێتە هێزە نێودەوڵەتییەكان.\nرووداو: دانیشتنت لەگەڵ مالیكی وەك ئەندامێكی شاندی هەیئەی تەسیق لەناو كورد رەخنەی لێگیرا. چۆن دەڕواننە ئەو رەخنانە؟\nساڵح موسلیم: لە بڕیارداندا ئازادم، رێنوێنی لەكەس وەرناگرم. نامەوێ كەس رێگەم نیشانیدات، چونكە ئێمە پارتێكی سیاسین و ستراتیژێكی تایبەت بە خۆمان هەیە. لە بڕیارداندا ئازادم، دەزانم كەی چ ئەركێكم لێ دەخوازرێ. ئەگەر پێویست بكات دەزانم چۆن دەیكڕم، ئەگەر فرۆشتنیش بێ بەهەمان شێوە دەزانم چۆن دەیفرۆشم.\nرووداو: رەخنەكان زیاتر لە كاتی دانیشتنەكە دەگیرێت. مالیكی ئەمڕۆ لە دژی كوردی باشوور كاردەكات. ئایا دانیشتنتان لەگەڵ مالیكی نابێتە پشتگیریەك بۆ ئەو؟\nساڵح موسلیم: وەك ئەندامێكی هەیئەی تەنسیق لەگەڵ مالیكی دانیشتووم. دیسان هیچ شتێك لەبارەی كێشەی بەغدا و هەرێمی كوردستان باسنەكرا.\nرووداو: بەڵام بە گوێرەی رێككەوتنی هەولێر، پێویستە هیچ لایەنێكی كوردی بەبێ راوێژ لەگەڵ لایەنەكەی دیكە نەچێنە كۆڕو كۆبوونەوەی نێودەوڵەتی و ناوچەیی؟\nساڵح موسلیم: ئەنجوومەنی نیشتمانی كورد و ئەنجوومەنی گەلی كورد لە رۆژئاوای كوردستان بەبێ راوێژ لەگەڵ یەكتر ناتوانن بجوڵێنەوە. بەڵام پارتی سیاسی تاوەكو ئەوكاتەی زیان بە كورد ناگەیێنێ، سەربەستە لە پەیوەندی و هەڵوێستەكانی. لە رابردوودا چەندین جار ئەوەم دووپاتكردووەتەوە كە ئەگەر هەیئەی تەنسیق زیان بە كورد بگەیێنێ، ئامادەم حەوت بەردی تێبگرم.\nدەزانم چۆن وەڵامی سەركردەكانی ئەنجوومەنی نیشتمانی كورد بدەمەوە\nرووداو: پێتوایە كۆبوونەوەتان لەگەڵ مالیكی هیچ زیانی بۆ كورد نییە؟\nساڵح موسلیم: ئێمە نەچووینەتە لای مالیكی. ئێمە میوانی مام جەلال بووین، لەسەر داوای مام جەلال چووینە بەغدا، لەوێ چاومان بە مالیكی كەوتووە، ئەوە شتێكی ئاساییە. دیسان ئەگەر بەناوی ئەنجوومەنی گەل، یان دەستەی باڵا لەگەڵ مالیكی دابنیشم شتێكە، بەڵام من بەناوی هەیئەی تەسیق چوومە و لەناو ئەو شاندە دابوومە. لە رابردووشدا لەگەڵ هەیئەی تەنسیق چوومەتە رووسیا و ئەوروپا. لە سیاسەتەدا زۆر كەوتووینە و هەڵساوینەتەوە، سوودمان لەو ئەزموونانە بینیووە، زوو بە زوو هەڵناخەڵەتێین، دەزانین بەرژەوەندی كورد لە چیدایە.\nرووداو: هەندێك لە سەركردەكانی ئەنجوومەنی نیشتمانی كورد دەڵێن:” پێویستە ساڵح موسلیم روونكردنەوە لەبارەی كۆبوونەوەی لەگەڵ مالیكی بدات و داوای لێبووردنمان لێبكات؟”، ئەوە دەكەی؟\nساڵح موسلیم: گوێم لەوە نەبووە. كاتێك ئەوەیان پێگوتم دەزانم چۆن وەڵامیان دەدەمەوە.\n28 كانونی یه‌كه‌م 2012 له 17:16\nصالح مسلم: دیدار ما با مالکی به دعوت مام جلال بود\nسوریه – صالح مسلم، رئیس حزب اتحاد دمکراتیک (PYD) در سخنانی اعلام کرد سفر اخیر وی به بغداد و دیدار با نوری مالکی به دعوت رسمی جلال طالبانی، رئیس جمهور عراق بود، افسوس که بیماری مانع از دیدار با او شد.\nبه گزارش خبرگزاری کردپرس، منابع خبری نزدیک به حزب اتحاد دموکراتیک سوریه به نقل از صالح مسلم، اعلام کردند: دعوت از شورای ملی هماهنگی سوریه به بغداد و دیدار با نخست وزیر عراق به ابتکار مام جلال و از طریق وزارت خارجه عراق صورت گرفته است.\nمسلم افزود: مام جلال بسیار مصر بود که در این دیدار نمایندگانی از کُردها نیز وجود داشته باشند اما به دلیل همزمانی این سفر با بیماری ایشان اعضای شورا موفق به دیدار با رئیس جمهور عراق نشدند.\nرئیس حزب اتحاد دموکراتیک سوریه خاطرنشان کرد: در دیدار با مالکی ضمن اظهار نگرانی از افزایش خشونت ها در سوریه بر ضرورت تقویت گفتمان اعتدال و میانه روی تأکید شد.\nمسلم، ضمن تقدیر از کمک های بشردوستانه ی عراق به مردم سوریه خواستار کمک های بیشتر و بدون هرگونه اهداف سیاسی شد و دخالت های ترکیه در امور سوریه به طور عام و به ویژه در مناطق کُردنشین را محکوم کرد.\nوی همچنین خاطرنشان کرد: ما به عنوان یک حزب کُردی در دیدارها و روابط خود کاملاً آزاد بوده و بر مصالح ملی اهتمام داریم.\nصالح مسلم در رابطه با پیوستن حزب اتحاد دمکراتیک به ائتلاف ملی مخالفان سوری گفت: در حال حاضر اختلاف نظری میان ما وجود دارد اما در صورت تأمین منافع و مصالح هیچ گونه مخالفتی برای ملحق شدن به آنها نداریم.\n28 كانونی یه‌كه‌م 2012 له 17:17\nTurkish army are forcing Kurdish kids to write, to read and to say: تەرمی شەڕافەددین ئەلچی لە ناو ئاپۆڕای جەماوەر بەخاک سپێردرا+ فیلم و وێنە


دوو برا لە زیندانی ورمێ لەسێدارە دران\n10:09 - 25 بەفرانبار 2719\nئاژانسی کوردپا: دوو برای خەڵکی ناوچەی "ئەنزەلـ"ـی ورمێ، بە تۆمەتی "کوشتی بەئەنقەست" لە زیندانی ورمێ لەسێدارە دران.\nبەپێی ڕاپۆرتی گەیشتوو بە ئاژانسی هەواڵدەریی کوردپا، سەرلەبەیانیی ئەمڕۆ چوارشەممە ٢٥ی بەفرانبار، بەرپرسانی زیندانی ورمێ، حوکمی لەسێدارەدانی دوو هاووڵاتیی کوردی خەڵکی گوندی "دلەدەر"ی ناوچەی ئەنزەلی ورمێیان لە زیندانی ئەو شارە جێبەجێ کرد.\nشوناسی ئەو دوو برایە بە ناوەکانی "داریووش و دانش درویش‌زاده" کوڕی "محەممەد سەلیم"، خەڵکی گوندی دلەدەر ڕاگەیەندراوە.\nئەو دوو برایە بەهۆی کێشەی زەوی و زارەوە لەگەڵ بنەماڵەیەکی دیکە تووشی دەمەقاڵێ و شەڕ دەبن و دەبنە هۆی کوشتنی دوو هاووڵاتیی دیکە.\nدەزگای دادوەریی حکوومەتی ئێران، بە تۆمەتی کوشتنی بەئەنقەست، حوکمی "قیساسـ"ـی بەسەر "داریوش و دانش درویشی" سەپاندبوو.


تاوانى جینۆساید لە یاسا و دادگا نێودەوڵەتییەکاندا - azadbun\nتاوانى جینۆساید لە یاسا و دادگا نێودەوڵەتییەکاندا\nکتێبی ئازادبوون ژمارە (١٢)\nچاپکراوی هاوبەشی رێکخراوی ئازادبوون بۆ تاکگەرایی و پەرەپێدانی توانا مرۆییەکان و ناوەندی کوردستان بۆ یاسای نێودەوڵەتی\nنووسینی: هاوڕی ئەحمەد\nئەم کتێبە ئەنجامى نزیکەى دووساڵ لە نووسین و کنەوپشکنینە بە دادبینییەکانى دادگا نێودەوڵەتییەکاندا و لە کۆتایدا ڕوناکى بینى.\nجینۆسایدناسیى بۆ ئێمەى کورد، بە حوکمى دابەشبوونە جوگرافییەکەمان، گرنگییەکى گەورەى هەیە، هەم لەبەر ئەوەى جینۆساید کراوین و هەم لەبەر ئەوەش هێشتا چەقۆی جینۆسایدمان لە مل هەڵدەسوون. جینۆساید بۆ کورد هەمیشە ئەگەرێکە و لە پێشمانە، نەوەک لە پشت. هەرچەند کوردیش وەک گەلانى تر دەیتوانى ئەو تاوانانەى بەرانبەرى کراوە بکاتە کۆڵەکەیەک و لە پشتى بێت هەمیشە، بەڵام مخابن!\nبە پێچەوانەى زۆرێک لەوانەى پییانوایە پێویستە جینۆسایدى کورد بە دنیا بناسێنین، من پێموایە پێویستە خۆمان خودى تاوانى جینۆساید بناسین و ئاشناى ئاڵۆزییەکانى ئەم تاوانە بین. پاشان پڕچەکتر توێژەرەکان ئارگومێنتسازیى بۆ جینۆسایدى کورد بکەن.\nئەم پەڕتووکە هەوڵێکى لەم چەشنەیە، دەیەوێت لە ڕیشە و ڕایەڵەکانى تاوانى جینۆساید بکۆڵێتەوە، سرووشتى تاوانى جینۆساید بەپێى یاسا و دادگا نێودەوڵەتییەکان شیتەڵ دەکات و پێکهاتەکانى لە کەو و بێژنگ دەدات. بە ڕەچاوکردنى تایبەتمەندیى دادگا نێودەوڵەتییەکان بۆ هەر یەکێکیان بە جیا لەسەر چۆنێتیى دادبینییەکانیان لە تاوانى جینۆساید دەدوێ و بە درێژیى لە سەر بڕیار و ڕاسپاردەکانیان دەوەستێت.\nبەو پێیەى جینۆساید بەشێکە لە یاساى تاوانى نێودەوڵەتیی و یاساى نێودەوڵەتیی نەریتیى، ئەمەش پابەندیى و بەرپرسیارێتیى هەم بۆ دەوڵەت و هەم بۆ کۆمەڵگەى نێودەوڵەتیی چێ دەکات، ئەم پەڕتووکە بە درێژیى ئەم باس و خواسانەى بەرباس داوە.\nکتێبی ”تاوانى جینۆساید لە یاسا و دادگا نێودەوڵەتییەکاندا” بە تیراژی ١٠٠٠ دانە و لە دووتوێی ٢٦٩ لاپەڕەدا چاپ کراوە و ئێستا لە زۆرینەی کتێبفرۆشییەکانی هەرێمی کوردستان دەست دەکەوێت.\nبەشی یەکەم: جینۆساید وەک تاوانێکی بێناو\nبەشی دووەم: جینۆساید لە گفتوگۆکانی نەتەوەیەکگرتووەکاندا\nبەشی سێیەم: سرووشتی تاوانی جینۆساید\nجینۆساید و گرووپەکانی خاوەنپارێزبەندیی\nکردەکانی تاوانی جینۆساید\nویست” لە تاوانی جینۆسایددا”\nئاکارەکانی بەرپرسیارێتی لە جینۆسایددا\nبەشی چوارەم: دەوڵەت و جینۆساید\nبەشی پێنجەم: کۆمەڵی نێودەوڵەتیی و جینۆساید\nبەشی شەشەم: دادگای دادی نێودەوڵەتی و جینۆساید\nبەشی حەوتەم: دادگای تاوانی نێودەوڵەتی و جینۆساید\n(زمن الرجال (عبد الكريم إِلياس علكة\nئازادی له‌نێوان فه‌لسه‌فه و یاسادا\nسێبەری نیشتمانێکی تر\nکێشەى فۆرم و ناوەڕۆک\nکێشەی واقیع و فەنتازیا


هاوڵاتیان و بەرپرسان لە مزگەوتی گەورەی رەمادی کۆبوونەتەوە بۆ نوێژی جەژنی قوربان. [عەلاء حسێن / دیارونا]\nدانیشتوانی رەمادی جەژنی قوربان بە دڵێکی خۆشتر و شادییەکی زیاترەوە دەکەن، بەهۆی باشتربوونی باری ئاسایشەوە پاش دەرپەڕاندنی "دەوڵەتی ئیسلامی لە عێراق و شام"، بەرپرسانی ناوخۆ و مەلاکان دەڵێن.\nلە بەرەبەیانی رۆژی یەکەمی جەژنی قورباندا کە ئەمساڵ کەوتبووە رۆژی دووشەممە (12 ئەیلول) بەتەمەنان و لاوانیش جلوبەرگی سپییان پۆشیبوو، بەرەو مزگەوت دەچوون بۆ نوێژی جەژن.\nدواتر، منداڵان شەقامەکەیان پڕکرد و شیریینیەکانیان دەگۆڕییەوە و خۆیان بە دیاری و ئەو پارانەوە بادەدا کە لە کەسوکاریان وەرگرتبوو، لەکاتێکدا خێزانەکان و هاوڕێیان سەردانی یەکتریان دەکرد.\nژیان دەگەڕێتەوە بۆ باری ئاسایی\nقائیمقامی رەمادی، ئیبراهیم عەوسەج، بە دیارونای وت: "ئەمە یەکەم جەژنە لە شارەکەدا لەدوای لەناوچوونی داعشەوە."\nئاوارەکان دەستیانکرد بە گەڕانەوە بۆ ماڵەکانیان لە رەمادی پاشئەوەی هێزەکانی عێراق شارەکەیان لەدەست داعش رزگارکرد لە کانونی یەکەمی پاردا.\nعەوسەج وتی: "سوپاس بۆ خوا بە خۆشییەکی گەورەوە پێشوازیمان لە جەژن کرد. بازاڕەکان پڕن لە هاوڵاتیان و جموجۆڵی ناو شەقامەکان تەنانەت دوو رۆژیش پێش جەژن لە برەودا بوو، کاتێك خەڵك خۆیان [بۆ جەژن] ئامادەدەکرد."\nوتی: "تا کاتژمێری دووی بەرەبەیان لە شەوی پێش جەژندا بە بازاڕەکاندا دەسوڕاینەوە و چاودێریی سەقامگیری و ئاسایشی شارەکەمان دەکرد."\nهەروەها وتی شارەکە پلانێکی ئەمنیی تایبەتی بۆ جەژن گرتبووەبەر کە بریتیبوو لە بڵاوکردنەوەی فەوجەکانی فریاکەوتنی خێرای (تەواری) سەر بە پۆلیس و هێزەکانی فەرماندەیی ئۆپەراسیۆنەکانی ئەنبار بە سەرتاسەری شارەکەدا.\nوتیشی: "شارەکە هیچ پێشێلکردنێکی ئەمنیی ئەوتۆی تۆمارنەکردووە."\nعەوسەج وتی: "دەتوانیت هەست بەوە بکەیت کە دانیشتووان بەختەوەرن بە جەژنکردن لە شارەکەیاندا و لەناو خێزانەکانیاندا."\nوتیشی: "تائێستا لەسەدا هەشتای ئاوارەکان گەڕاونەتەوە رەمادی و تەنانەت ئەوانەشی گەڕاونەتەوە ماڵە وێرانکراوەکانیان پێدەچێت دڵخۆشتربن بە جەژنکردن لەناو داروپەردووی خانووەکانیاندا نەوەك بەدەست ئاوارەییەوە بناڵێنن."\nپێشکەشکردنی خزمەتگوزاری لە جەژندا\nهەرچی پەیوەندیی بە خزمەتگوزاریە گشتیەکانەوە هەبێت لە پارێزگاکەدا، عەوسەج ددان بەوەدا دەنێت کە هەندێك کێشەی پچوك هەبوون و بەڵێنی دا نەیانهێڵێت.\nوتی فەرمانگە خزمەتگوزاریەکانی رەمادی لەپێش و لەکاتی پشووەکەشدا کاریانکردووە بۆ دابینکردنی کارەبا و ئاو و خزمەتگوزاریەکانی ئاوەڕۆ بۆ دانیشتوان، تەنها پشوویەکی کورت درابوو بە کارمەندان لە رۆژی یەکەمی جەژندا.\nوتیشی هەوڵەکان بۆ دابینکردنی خزمەتگوزاری و مسۆگەرکردنی ئاسایش چڕکراونەتەوە بەهۆی گرنگیی ئەم جەژنی قوربانەوە بۆ خەڵکی ئەنبار.\nهەروەها وتی: "ئەندازەی دڵخۆشیی دانیشتوان پێناسەناکرێت. بە ئازادی و سەلامەتی هاتوچۆی یەکتر دەکەن و ئێمەش وەك ئیدارەی ناوخۆ ئەرکی سەرشانمانە ئەم رەوشە بپارێزین و کار بۆ بەردەوامبوونی بکەین."\nعەوسەج هیوای خۆی دەربڕی بەوەی بارودۆخەکە بەردەوام لە باشتربووندا بێت لە چەند رۆژی داهاتوودا و باری ئابوریش باشبوون بەخۆوە ببینێت لەگەڵ گەڕانەوەی ژیان بۆ شارەکە.\nبانگەشە بۆ یەکڕیزی و میهرەبانی\nوتارخوێن لە مزگەوتێکی رەمادی، شێخ محەمەد فەهداوی، وتی لە مزگەوتەکاندا کە پڕبوون لە نوێژکەرانی رۆژی جەژن، مەلا و وتارخوێنەکان تەرکیزیان کربووە سەر هاندانی خەڵك بەرەو یەکڕیزی و میهرەبانی.\nوتی ئەمساڵ جەژنی قوربان تاموچێژێکی تایبەتیی هەیە، چونکە یەکەم جەژنە لەوکاتەوەی شارەکە لەدەست داعش رزگارکراوە و خێزانە ئاوارەکان گەڕاونەتەوە، سوپاس بۆ هێزە ئەمنیەکانی عێراق و هێزە خێڵەکیەکان.\nفەهداوی بە دیارونای وت: "ئەمڕۆ مزگەوتەکان سوپاس و ستایشی خوای گەورە دەکەن. روناکییان بۆ گەڕاوەتەوە پاش دوو ساڵ لە ناعەدالەتی و سەرکوتکردن [لەژێر سایەی داعشدا]." داواشی لە خەڵكی رەمادی کرد کاربکەن بۆ بیناکردنەوەی شارەکەیان و پشتگیریی ئەو هێزە ئەمنیانە بکەن کە دەیانپارێزن.\nهەروەها وتی سەقامگیربوونی ئاسایش لە رەمادی نمونەیەك و هاندەرێکیشە بۆ هێزە چەکدارەکانی عێراق تا بجوڵێن بەرەو رزگارکردنی شارەکانی تری ژێردەستی داعش و هیچ نەرمییەك پێشان نەدەن بەرامبەر بەو گروپە تێرۆریستیە.\nهێرشێکی داعش لە جەژندا پوچەڵکرایەوە\nسەرکردەی حەشدی خێڵەکی، موقەدەم نازم جوغەیفی، وتی دوای لەدەستدانی رەمادی و فەلوجە، چەکدارانی داعش هەوڵیاندا ئاسایشی تەبەعات تێکبدەن لە باکوری خۆرئاوای ناوچەی روتبە لە پارێزگای ئەنبار، بەڵام سەرکەوتوو نەبوون لە پێکانی ئامانجەکەیان و زیانی سەختی گیانی و ماددیشیان لێکەوت.\nجوغەیفی بە دیارونای وت: "هێزە عێراقی و خێڵەکیەکان رۆژی پێش جەژن بەگژ هێرشێکی داعشدا چوونەوە بۆسەر خاڵێکی پشکنین لە ناوچەی تەبەعات."\nوتیشی: "هێزەکانی عێراق 60 چەکداری داعشیان کوشت، لەنێویاندا خۆکوژی عەرەب و بیانی، و هەشت ئۆتۆمبیلیشیان تێکشکاند کە یەکێکیان بۆمبڕێژکرابوو."


کازمی: هەڵەبجە ژانێکە بۆ عێراق و کار بۆ خزمەتکردنی دەکەین\n2020.09.11 - 18:28\nسەرۆکوەزیرانی عێراق لەکاتی سەردانیکردنی مۆنیۆمێنتی شەهیدان لە هەڵەبجە ڕایگەیاند، بۆ هاتوون گوێ لە داواکاری خەڵکی ناوچەکە بگرن و لیژنەیەکیش پێکدەهێنن بۆ پرسی بە پارێزگاناساندنی هەڵەبجە.\nئەمڕۆ هەینی 11ی ئەیلولی 2020، مستەفا کازمی، سەرۆکوەزیرانی عێراق گەیشتە پارێزگای هەڵەبجە و تاجەگوڵینەی لەسەر پەیکەری عومەری خاوەر لە مۆنۆمێنتی هەڵەبجە دانا.\nلەیاداشتی سەردانەکەی کازمیدا، "خه‌می منداڵانی ونبوو، خه‌می كه‌سوكاری كیمیاباران ، خه‌می به پارێزگابوونی هه‌ڵه‌بجه، خه‌می ئه‌و به‌ڕیوه‌به‌رایه‌تییانه‌ی كه هاوبه‌شن له نیوان حكومه‌تی عێراق و هه‌رێمی كوردستان، خه‌می قه‌ره‌بووی ئه‌م خه‌ڵكه، هه‌روه‌ها له‌سه‌ر بابه‌تی پاره‌ی گه‌نمی جوتیاران تێدابوو".\nکازمی لەلێدوانێکدا ڕایگەیاند: "کۆمەڵکوژیی هەڵەبجە ژانێکە بۆ مرۆڤایەتی و خەڵکی عێراق، بۆ هاتووین گوێ لە دانیشتووانی ئەم ناوچەیە بگرین کە لەڕابردوودا ڕووبەڕووی چەندین ژان و ستەم بوونەتەوە، ئێستاش کاتی ئەوەیە ئەو ژانە بکرێتە دەرفەتی هیوا بۆ خەڵکی شارەکە."\nئاماژەی بەوەشكرد: "لێکۆڵینەوە لە داواکەتان بۆ بە پارێزگا ناساندنی ئەم شارە دەکەین، لیژنەیەک پێکدەهێنین بۆ لێکۆڵینەوە لێی، بە مەبەستی پێشکێشکردنی خزمەتگوزاری و هاوکاری بۆ ئەم شارە کە تووشی کارەساتێکی گەورە بووە".\nهاوکات بەوتەی ئازاد تۆفیق، پارێزگاری هەڵەبجە، لە کۆبوونەوەکەیاندا کازمی وتویەتی: " سه‌یری ئه‌م شاره‌بكه‌ن له ماوه‌ی یه‌ك كاتژمێردا پێنج هه‌زار كه‌س شه‌هید بووه، ئه‌م شاره زیانێکی گه‌وره‌ی کردووە."\nلەدوای سەردانەکەی بۆ هەڵەبجە، مستەفا کازمی چووە دەروازەی سنوریی باشماخ و لەوێ لەگەڵ بەرپرسانی دەروازەکە کۆدەبێتەوە.\nبەرهەم ساڵح بۆ کازمی: دەرفەتێکی مێژوویی بۆ بەغدا و هەرێم هاتووەتە پێش\n2020.09.11 - 21:01\nپاسکیلەکەی هەڵەبجە دوای پایدەرەکەی کوشنەکەشی دزرا\n2020.09.21 - 14:17


کوردیپێدیا - مەسعود خەڵەف\n👫 مەسعود خەڵەف | پۆل: کەسایەتییەکان | زمانی بابەت: 🏳 کرمانجی - کوردیی سەروو\nنڤیسکار و ڕۆژنامه‌ڤانه‌کی کوردە.\nمه‌سوود خه‌له‌ف د سالا ۱۹۸۱ئێ ده ل گوندێ خه‌زنایا قامشلۆکێ ژدایک بوویه. خوه‌ندنا خوه یا سه‌ره‌تایی ل گوندێ ناڤبرێ ته‌مام کر و خوه‌ندنا خوه یا دواناڤه‌نجی ل باژارێ قامشلۆ بداوی ئانی.\nپرتووکا وی ئاخافتنا به‌ری مرنێ، د که‌وچێرا ۲۰۰۵ئان ده ژ ئالیێ وه‌شانخانا ته‌ڤن ڤه هاته چاپکرن و به‌لاڤکرن.\nژ به‌رهه‌مێن وی یێن کو د سالا ۲۰۰۸ئان ده چاپ بوون، پرتووکا وی یا ب ناڤێ ئاریانا سینێن دوور کو ژ ئالیێ یه‌کیتیا نڤیسه‌رێن کورد لقا دهۆکێ ڤه هاته چاپکرن، هه‌ر وه‌ها پرتووکا که‌لها ئێردێ د سالا ۲۰۱۰ئان ده چاپ کر.\nمه‌سوود خه‌له‌ف ئه‌ندامێ یه‌کیتیا نڤیسه‌رێن کورد لقا دهۆک، ئه‌ندامێ سه‌ندیکا ڕۆژنامه‌ڤانێن کوردستانێ و ئه‌ندامێ کۆمه‌لا نڤیسکارێن ڕۆژاڤایێ کوردستانێ یه. د سالا ۲۰۰۹ئان ده خه‌لاتا یه‌کێ ب هه‌لبه‌ستێ ل دهۆکێ وه‌رگرت.\nئه‌ندامێ ده‌سته‌کا نڤیسه‌ران ل کۆڤارا نووبوون.\nئه‌ندامێ ده‌سته‌کا نڤیسه‌ران ل کۆڤارا (لیته‌راتا جیهانی).\n1. 👁 ئاریانا سینورێن دوور\n2. 👁 کاروانێ رەوشبیری یێ ئێکەتییا نڤیسەرێن کورد- دهۆک\n➕ ئەم بابەتە لەلایەن: (هاوڕێ باخەوان)ەوە لە: Feb 7 2015 5:36PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Feb 7 2015 5:38PM باشترکراوە\n📷 فایلی وێنە 1.0.1 32 KB Feb 7 2015 5:36PM هاوڕێ باخەوان


پێداچوونەوی ١٧:١٣، ٣ی ئابی ٢٠١٨ لە لایەن AdminWiki (لێدوان | بەشدارییەکان) (←لۆگۆکەمان)\n[[[ UPDATE 2018 ]]] چونکە زۆرترین چالاکی لەدنیادا بووە بە دەنگ و ڕەنگ لەپاڵ نوسیندا. بۆیە ئێمەش لۆگۆکەمان گۆڕی بەکاریگەری ئەوەی، کە کەناڵێکی ڕادیۆیی پۆدکاست ــمان هەیە. ئێستا بریتییە لە پیتی چ و بەشی سەرەوەی چوکڵەکەی بووە بە هێمای مایک/مایکرۆفۆن. جا هیوادارین لەوە بچێت، کە خۆمان دەمانەوێت :)\n[[[ UPDATE ]]] بریتییە لە چاوگ و تەنها سێ خاڵی ژێر پیتی چـ گۆڕدراوە بەپارچەیەک لە لۆگۆی سەرچاوەی کراوە. هەڵبژاردنی ئەم خودی وشەی چاوگە وەکو ناوە کوردییەکەی دەگەڕێتەوە بۆ وشەی چاوگی فەرمان لەڕێزماندا. چاوگی فەرمان جێگیرە و دۆخەکەی تەنها دۆخێکی ڕاستەقینەی فەرمانەکەیە لەوەوە فەرمانەکان بۆ کات و کردار سەرچاوە دەگرن. ئێمەش دەمانەوێت ئەو دۆخە دروستەی فەرمانە زانستییەکەبین بۆ ئێمەی کورد و بەتایبەت فێرخوازی ئایتی.\nوەرگیراو لە «https://chawg.org/w/index.php?title=چاوگ:سەبارەت&oldid=3353»


ماڵپەڕی بۆنەکان - زانیاریی سه‌رسوڕهێن سه‌باره‌ت به شێرپه‌نجه\nنیسان 17\tبڵاوکراوەتەوە لەلایەن ئەحمەد محمد خوێندراوەتەوە 1016 جار\n1.هه‌موو رۆژێك 20 هه‌زار كه‌س به‌هۆی شێرپه‌نجه‌وه گیان له‌ده‌ست ده‌ده‌ن.\n2.ژماره‌ی ئه‌و كه‌سانه‌ی به‌هۆی شێرپه‌نجه‌وه گیان له‌ده‌ست ده‌ده‌ن، له‌كۆی ژماره‌ی ئه‌وانه‌ی به نه‌خۆشییه‌كانی ئایدزو سیل و مه‌لاریا گیان له‌ده‌ست ده‌ده‌ن، زیاتره.\n3.زیاتر له 100 جۆر شێرپه‌نجه هه‌یه‌و هه‌موو به‌شێكی جه‌سته ئه‌گه‌ری توشبون به‌م نه‌خۆشییه كوشنده‌یه‌ی هه‌یه.\n4.له‌سه‌دا 50ی كۆی ته‌مه‌نی پیاوانی ویلایه‌ته یه‌كگرتووه‌كانی ئه‌مه‌ریكا مه‌ترسی توشبون به‌شێرپه‌نجه‌یان له‌سه‌ره.\n5.ده‌كرێت له‌ڕێگه‌ی خۆلادان له‌جگه‌ره‌و مادده كهولییه‌كان و پارێزێكی ته‌ندروست و چالاكی جه‌سته‌ییه‌وه، رێژه‌ی مه‌ترسی توشبون به‌شێرپه‌نجه له‌سه‌دا 30 كه‌مبكرێته‌وه.\n6.بیست و هه‌شت ملیۆن كه‌س هه‌ن له‌سه‌رتاسه‌ری جیهاندا كه پاش توشبونیان به‌م نه‌خۆشییه كوشنده‌یه، چاكبونه‌ته‌وه.\n7.وه‌رزشكردنی وه‌ك به‌پێ رۆیشتن، ده‌كرێ مه‌ترسی توشبون به شێرپه‌نجه‌ی مه‌مك كه یه‌كێكه له‌شێرپه‌نجه باوه‌كان له‌ناو ژناندا، به‌ڕێژه‌ی له‌سه‌دا 25 كه‌مبكاته‌وه.\n8.مادده‌یه‌ك هه‌یه كه له ماریجوانا (رووه‌كێكه مادده‌ی هۆشبه‌ری لێ دروستده‌كرێت)، پێكده‌هێنرێت. ئه‌م مادده‌یه خانه شێرپه‌نجه‌شییه‌كان ده‌وه‌ستێنێت و ناهێڵێت به به‌شه‌كانی له‌شدا بڵاوببنه‌وه.\n9.ته‌نها یه‌ك جگه‌ره زیاتر له 4800 مادده‌ی كیمیایی تێدایه. 69 له‌و ماددانه هۆكارێكن بۆ توشبون به شێرپه‌نجه.\n10.به‌پێی لێكۆڵینه‌وه‌یه‌كی نوێ، ده‌رمانی فره‌ڤیتامین مه‌ترسی توشبون به شێرپه‌نجه‌و نه‌خۆشییه‌كانی دڵ زیاتر ده‌كات.\nMore in this category: « تایبەت بە خانمان: بۆچی و کەی لەکاتی جوتبوون تووشی ئازار دەبیت!\tچه‌ند زانیارییه‌كی سه‌رسوڕهێن سه‌باره‌ت به میكرۆب »\nHomeتەندروستیزانیاریی سه‌رسوڕهێن سه‌باره‌ت به شێرپه‌نجه


سەرۆکی ئێران بەرنامەی نوێی ناوکی ئەمەریکا بە هەڕەشە بۆ سەر ڕوسیا دادەنێت\nئێران لە ڕۆژی یەکشەممە وڵاتە یەکگرتووەکانی ئەمەریکای تاوانبار کرد بەوەی کە بە چەکی نوێی ئەتۆمی هەڕەشە لە ڕوسیا دەکات پاش ئەوەی واشنتۆن بەڵگەنامەیەکی بڵاوکردەوە کە تیایدا بەرنامەکانی بۆ فراوانکردنی توانایی ناوکی خۆی زیاد دەکات و بەربەست بۆ ئەوانی تر دادەنێت.\nپێداچوونەوە بەسەر ڕێبازی ناوکی ئەمەریکا کە لە ڕۆژی هەینی بڵاو کراوەتەوە بوو بە مایەی نیگەرانکردنی ڕوسیا، کە بڵاوکراوەکە وەکو ئاستەنگێکی مەترسیدار دەبینێت کە ڕەنگە ببێتە مایەی زیادبوونی مەترسی ڕووبەڕووبوونەوەی نێوان هەردوو زلهێزی جیهان.\nسەرۆکی ئێران حەسەن ڕۆحانی، کە لە ساڵی 2015 ڕێگەی خۆشکرد بۆ ڕێککەوتنی ناوکی ئێران لەگەڵ زلهێزانی جیهاندا لە ناویاندا وڵاتە یەکگرتووەکانی ئەمەریکاش لە وتارێکدا گوتی " ئەمەریکا بە شێوەیەکی بێشەرمانە بە چەکی نوێی ئەتۆمی هەڕەشە دەکاتە سەر ڕوسیا."\nڕۆحانی گوتیشی " هەمان خەڵکانی کە گوایە بڕوایان بەوەیە بەکارهێنانی چەکی کۆمەڵ کوژ تاوانی دژی مرۆڤایەتییە، باسی چەکی نوێ دەکەن بۆ ئەوەی هەڕەشە لە نەیارەکانیان بکەن یان دژیان بەکاری بهێنن."\nوەزیری دەرەوەی ئێران محەمەد جەواد زەریف لە تۆڕی کۆمەڵایەتی تویتەر هۆشداری دا بڵاوکراوەکەی ڕێبازی ئەمەریکا دەبێتە مایەی مەترسی بۆ نزیک کردنەوەی مرۆڤایەتی لە لەناوبردنی تەواو.\nلەشکری ئەمەریکا ڕووبەڕووبوونەوەی چین و ڕوسیای کردە نێوەندی ستراتیژی بەرگری نوێی کە لە سەرەتای ئەم مانگە ئاشکرای کرد و ئەرکی سەرەکی شەڕی دژ بە داعش گۆڕا بەوە.\nبە پێی وتەکانی کاربەدەستانی ئەمەریکا بە زیادکردنی بە فراوانکردنی تواناییە ناوکییەکەی خۆی بە ئاستێکی کەم، وڵاتە یەکگرتووەکانی ئەمریکا بەرپەرچی ڕوسیا دەداتەوە لەوەی چەکی ناوکی بەکاربهێنێت.\nوەزارەتی دەرەوەی ڕوسیا ڕۆژی شەممە ڕایگەیاند زۆر نائومێد بوو بەرامبەر بە ناوەڕۆکی بڵاوکراوەکە، کە پێی وایە ڕووبەڕووبونەوەو دژی ڕوسیایە.


سوارێز: له‌نێو یاریگا له‌گه‌ڵ مێسی له‌یه‌ک تێده‌گه‌ین و له ده‌ره‌وه‌ی یاریگاش په‌یوه‌ندی هاوڕێیه‌تیمان زۆر به‌هێزه – تۆڕی میدیایی خەڵک\n2019/05/02 - 11:00 AM\nخه‌ڵک سپۆرت – ده‌یلی مه‌یڵ\nڕۆژنامه‌ی ده‌یلی مه‌یڵی به‌ریتانی چاوپێکه‌وتنێک له‌گه‌ڵ لویس سوارێزی ئۆرۆگوایی ئه‌ستێره‌ی یانه‌ی به‌رشلۆنه ئه‌نجام ده‌دات و ئاماژه به چه‌ندین بابه‌تی په‌یوه‌ندیدار به یانه‌ی به‌رشلۆنه و لیڤه‌رپوڵ ده‌کات، ئه‌مه‌ش کورته‌یه‌که له‌چاوپێکه‌وتنه‌که:\nیادگاریه کۆنه‌کانت به‌بیر دێته‌وه کاتێک بۆ ڕووبه‌ڕوبونه‌وه‌ی لیڤه‌رپوڵ ڕووده‌که‌یته “ئه‌نفێڵد ڕۆدز”، هه‌ستت چۆن ده‌بێت؟\nسوپاسگوزاری هه‌موو شتێکم که یانه‌ی لیڤه‌رپوڵ پێی به‌خشیم، به‌ڵام کاتێک پێیه‌کانم ده‌خه‌مه نێو یاریگا هیچ هاوڕێیه‌تی و یادگارییه‌کی جوان بونی نامێنێت که له‌و یانه‌یه به‌سه‌رم بردووه، به‌ڵکو به‌رگری له ڕه‌نگه‌کانی بارسا ده‌که‌م.\nله لیڤه‌رپوڵه‌وه ڕووتکرده به‌رشلۆنه، له‌و یانه‌یه‌ش وه‌ک یه‌کیک له باشترینه‌کانی جیهان پارێزگاریت له پێگه‌ی خۆی کرد، بۆ ئه‌مه‌یان چی ده‌ڵێیت؟\nده‌زانم که من تاکه یاریزانم له ئه‌وروپا توانیومه خۆم له مێسی و کریستیانۆ نزیک بکه‌مه‌وه و له‌ماوه‌ی پێنج وه‌رزدا دووجار خه‌ڵاتی پێڵاوی ئاڵتونیم به‌ده‌ست هێنا.\nله ڕێره‌وی ژیان و ژیانی وه‌رزشیت ڕازیت؟\nشانسداربووم له‌هه‌ر یانه‌یه‌ک یاریم کردووه یادگاری خۆش و سه‌رکه‌وتنم تۆمار کردووه، له‌ڕیزه‌کانی ناسیوناڵ له ئۆرۆگوایی، خرۆنیگن، ئه‌یاکس و لیڤه‌رپوڵ، سه‌رجه‌میان هه‌نگاوی گرنگ بوون بۆ ئه‌وه‌ی ئێستا پی گه‌یشتوم.\nبه‌ڕاستی پێمان بڵێ، ئایا له‌و باوه‌ره‌دا بویت ئه‌و هه‌موو نازناوه به‌کۆمه‌ڵ وتاکه که‌سیه به‌ده‌ست بهێنیت؟\nزۆرێک نازناو و خه‌ڵاتم به‌ده‌ستهێنا زیاد له‌وه‌ی بیرم لێده‌کرده‌وه، پێموابێت شایسته‌ی پۆشینی درێسی یانه‌ی به‌رشلۆنه بووم.\nیاریکردنت بۆ یانه‌یه‌کی وه‌ک به‌رشلۆنه یاریده‌ده‌ر بوو بۆ به‌ده‌ستهێنانی نازناوه‌کان، ڕاسته؟\nکاتێک په‌یوه‌ندیم به به‌رشلۆنه‌وه کرد ده‌مزانی له جه‌مسه‌رێکه‌وه مێسی و له جه‌مسه‌رێکی تره‌وه له‌پاڵ نایمار یاریی ده‌که‌م، ئه‌وه‌ش ئه‌رکم بۆ به‌ده‌ستهێنانی نازناوه‌کان و بردنه‌وه مسۆگه‌ر ده‌کات.\nپێتوایه تۆ و مێسی دوو باشترین و دووانه‌ی مێژوویی به‌رشلۆنه بن؟\nنازانم ئایا ئێمه باشترین دووانه‌ی به‌رشلۆنه‌ین یان نا، ئه‌وه‌ی ده‌یزانم ئه‌وه‌یه له‌نێو یاریگا لێکتێگه‌یشتنمان زۆر به‌هێزه و له‌ده‌ره‌وه‌ی یاریگاش دوو هاوڕێی نزیکی یه‌کترین، په‌یوه‌ندی هاوڕێیه‌تی نێوانمان به تێپه‌ڕینی کات زۆر به‌هێز بووه.


ئه‌نجومه‌نی ئاسایش بڕیاری سزادانی ئێران په‌سه‌ند ده‌كات\nی مانگی دوازده ٢٣, ٢٠٠٦\nڕۆژی شه‌ممه ئه‌نجومه‌نی ئاسایشی نه‌ته‌وه یه‌كگرتووه‌كان به كۆی ده‌نگ بڕیارێـكی له دژی ئێران له‌سه‌ر به‌رنامه ناوه‌كیـیه‌كه‌ی په‌سه‌ند كرد.\nبڕیاری ژماره 1737 ی ئه‌نجومه‌نی ئاسایش داوا له ئێران ده‌كات هه‌موو جۆره كاره‌كانی پـیتاندنی یۆرانیۆم ڕابگرێت و كۆتایی به توێژینه‌وه و پـێشـخسـتنی ئه‌و به‌رنامه‌یه بهێنێت كه ئه‌گه‌ری دروسـتكردنی چه‌كی ناوه‌كی لێ ده‌كرێت.\nهه‌روه‌ها داواش له وڵاتانی جیهان ده‌كات  ئه‌و كه‌ره‌سـته و ته‌كنه‌لۆژیایانه نه‌دات به ئێران كه ئه‌گه‌ری ئه‌وه‌ی هه‌یه له به‌رنامه‌ی ناوه‌كی و موشه‌كیدا سوودی لێ وه‌ربگرێت. هه‌روه‌ها بڕیاره‌كه بلۆكـكردنی دارایی ده‌سه‌پـێنێت به‌سه‌ر ئه‌و كه‌س و كۆمپانیانه‌ی ڕۆڵی سه‌ره‌كی له به‌رنامه‌ی ناوه‌كی و موشـه‌كی ئێراندا ده‌بینن.\nبه ده‌رچوونی ئه‌م بڕیاره كۆتایی به دوو مانگی دانوسـتاندنی نێوان ئه‌ندامانی ئه‌نجومه‌نی ئاسایش دێت كه بۆ سزادانی ئێران له‌سه‌ر به‌رنامه ناوه‌كیـیه‌كه‌ی ئه‌نجامیان ده‌دا.\nپـێش ده‌نگدانه‌كه سه‌رۆك بوش و ڤلادمیر پوتنی سه‌رۆكی ڕوسی په‌یوه‌ندیـیه‌كی ته‌له‌فۆنیـیان ئه‌نجام دا و تیایدا ڕێـكـكه‌وتن له‌سه‌ر پـێویستی به‌ره‌و پـێشـچوون له‌سه‌ر بڕیاره‌كه‌دا.\nله لایه‌كی دیكه‌وه ئه‌ندامانی په‌رله‌مانی ئێرانی ڕۆژی شه‌ممه هۆشـداریـیان دا به‌وه‌ی ڕه‌نگه تاران هاوكاری له‌گه‌ڵ ئاژانسی نێوده‌وڵه‌تی وزه‌ی ئه‌تۆمدا كه‌م بكاته‌وه ئه‌گه‌ر ئه‌نجومه‌نی ئاسایشی نه‌ته‌وه یه‌كگرتووه‌كان ئه‌و بڕیاره په‌سه‌ند بكات.


قەرەنی قادری 10, 08, 2016\nلە هەموو کۆمەڵگەیەکدا ڕادەى هۆشیارى، ڕۆشنبیرى و وەعى، لە هەموو ڕوویەکەوە پێوەرى سەرەکیى سەرکەوتن، خۆشبەختی و خۆشگوزەرانیى ئەو کۆمەڵگەیەیە و، کاردانەوەى گەورەیشى لەسەر سیاسەت، ئابوورى و ئاسایشدا دەبێت.\nئەوەى کە جێگەى تێڕامان و تەنانەت سەرسووڕمانیشە، هەڵوێستى هاووڵاتیانى تورکیا بوو لە بەرامبەر کودەتاکەى 15ى تەمموزى ڕابردوو، بەڕاستی ئەوە دەردەخات کە کۆمەڵگەى تورکیا کۆمەڵگەیەکی پێگەیشتووە (المجتمع الناضج) و، هۆشیاریی خەڵکەکە گەیشتووەتە ئەو ئاستەى کە خۆیان چارەنووس و ئاییندەیان دیارى دەکەن و قوربانیش لە پێناویدا دەبەخشن. مەحاڵە ئەگەر کۆمەڵگە پێگەیشتوو نەبێت، بە چەند کاتژمێرێکى کەم گەورەترین هەڕەشە لەسەر ئاییندەى دیموکراسى و مەدەنییەت بەرپەرچ بداتەوە. سەلماندنیش بۆ ئەوە، هەموو چین و توێژ و لایەنە ناکۆکەکان، کۆک بوون لەسەر گێڕانەوەى ئارامى و مەدەنییەت بۆ وڵات.\nهەر بۆیە کە باس لە کودەتاکەى 15ى تەمموزى تورکیا دەکەین، دەبێت بە شێوه‌یه‌كی وردتر، باس لە لایەنە کۆمەڵایەتییەکەیشی بکەین، نەوەکو پرسە ئەمنى و عەسکەرییەکان. وەلێ كارلێكه کۆمەڵایەتییەکە (التفاعل الاجتماعی) زۆر گرنگترە لە ئەمن و ئاسایش بۆ پێکەوەژیان لە وڵاتدا.\nبەبێ شک، ئەو پێگەیشتوویییه کۆمەڵایەتییەى تورکیایش، تەنیا ڕۆشنبیرى و هۆشیاریی تاک نییە، بەڵکو دامودەزگای پەروەردەیى، ڕۆشنبیرى، هونەری، سینەما، موزیک و مێژووى ئەو وڵاتە بەرجەستەى کردووە. واتە کارکردنى هەمەلایەنەیە، چونکە دەبێت لە نێوان سەوابتى دەوڵەت و حوکمڕانیدا (الدولة و الحكم) جیاوازى بکرێت. واتە سەرمایە نەتەوەیى و نیشتمانییەکان، وزە، ئێنرژی و حەماسەت لە کۆمەڵگەدا به تاک ده‌به‌خشن، نەك به سیاسى و حوکمڕانەکان، چونکە ڕۆشنبیران، هزرمەندان، هونەرمەندان، سینەماکاران، مۆسیقاران، سیمبول و مێژوو دەبنە مایەى پێگەیشتووییی کۆمەڵگە و هۆشیاریی ئەوانە سەوابت (نه‌گۆڕه‌كان)ى دەوڵەتن.\nلە هەر ئان و زەمانێک لە ناو کۆمەڵگەدا، داهێنەران مایەى سەربەرزى و شانازین. تەنانەت هاووڵاتییەکى فەرەنسیش نازانێت لە سه‌رده‌می ڕۆسۆدا کێ وەزیر بووە. ئەوەیان حکوومەتدارییە. بەڵام ڕۆسۆ، مونتسکیۆ و ڤوڵتێر بۆ فەرەنسییەکان مایه‌ی شانازى و ئێنرژین کە سەوابتن لە کۆمەڵگەدا. ئەو نموونەیە بۆ هەموو کۆمەڵگە و میللەتانێک ڕاستە کە بە قۆناغى پێگەیشتنى کۆمەڵایەتیدا تێپەڕ بوونە.\nتەنیا مەبەستم بوو کە کۆمەڵگەى کوردى، دەبێت زیاتر هۆشیار بێت و سوود لە ئەزموونى وڵاتان و کۆمەڵگە جیاجیاکان وەربگرێت و پەروەردە، سینەما، داهێنەر، هزرمەند، هونەرمەند و ڕۆشنبیران لە پێگەیاندنى کۆمەڵگە و بەره‌وپێشبردنیدا زیاتر ڕۆڵى خۆیان ببینن.\nلە کاتى ڕیفراندۆمەکەى دەرچوونى بریتانیا لە یەکێتیى ئەوروپا، ئافرەتێکى بریتانى دەیگوت: بۆمن گرنگ نییە بە دەرچوونمان لە یەکێتیى ئەوروپا چەند زەرەر دەکەین، بەڵکو بۆ من گرنگ ئه‌وه‌یه کە دەبێت بڕیارى من، لەندن بیدات نەوەکو برۆکسل. لێرە گه‌ل هۆشیار و بەئاگایە و سیاسییەکانیش ئەو هێز و توانایەیان نامێنێت، کە گه‌ل بە ئاڕاستەى سیاسییانە و بەرژەوەندیى تەسک و کاتیدا ببەن.\nزۆر سەیرە، كه ئەمڕۆ چ حزب و هێزە سیاسییەکان، چ خەڵکى کوردستان، نەگەیشتوونەتە ئاستى "کۆمەڵگە و سیاسیى پێگەیشتوو" و لە هەمبەر سەربەخۆیی و بوون بە دەوڵەت یەکڕا نین. هیوادارم ئاوڕ لە تەنیشت خۆمان بدەینەوە و بەوردى تەماشاى کۆمەڵگەى تورکیا بکەین لە ڕووبەڕووبوونەوەى کودەتا و پاراستنى مەدەنییەتدا.\nمن ئەو کاتە کۆمەڵگەى کوردستانى بە پێگەیشتوو دەزانم، کە لەلایەن هاووڵاتیانەوە، داهێنەر زیاتر لە سیاسى ڕێزى لێ بگیرێت، کە ئێستا پێچەوانەکەى ڕاستە.


سه‌ربازێكی عێراق دروشمی سه‌ركه‌وتنی به‌رزكردۆته‌وه دوای ئه‌وه‌ی حه‌شارگه‌یه‌كی داعش له نزیك شارۆچكه‌ی هیت له خۆرئاوای پارێزگای ئه‌نبار كرایه ئامانج له 21 تشرینی یه‌كه‌م، كه بووه هۆی كوشتنی چوار پاشماوه‌ی داعش. [وێنه: وه‌زاره‌تی به‌رگری عێراق]\nهێزه‌كانی عێراق چوار رێگای بیابانیان كرده‌وه له خۆرئاوای ئه‌نبار كه له ساڵی 2014ه‌وه له‌دوای داگیركردنی پارێزگاكه‌وه له لایه‌ن رێكخراوی "ده‌وڵه‌تی ئیسلامی" (داعش)ه‌وه، سه‌رۆك هۆزێك له سێشه‌ممه (7 كانونی دووه‌م) وتی.\nرێگا كراوه‌كه پێكهاتووه له رێگایه‌كی 90 كیلۆمه‌تری له قه‌زای ڕاوه‌وه بۆ حه‌زه‌ر له پارێزگای نه‌ینه‌وا و رێگایه‌كی دیكه له سه‌خریاته‌وه بۆ قه‌زای بێجی له پارێزگای سه‌ڵاحه‌دین، به‌گوێره‌ی قسه‌كانی سه‌رۆكی خێڵه‌كانی ئه‌نبار، فه‌رمانده شێخ قه‌ته‌ری سه‌مه‌رمه‌د عوبه‌یدی بۆ دریارونا.\nوتی سێهه‌م رێگا ده‌كه‌وێته نێوان ناوچه‌ی ئه‌بو دالیا له باكوری قه‌زای حه‌دیسه تا ده‌گاته ده‌ریاچه‌ی سه‌رسار و چواره‌م رێگاش ده‌كه‌وێته نێوان ده‌ریاچه‌كه و خۆرئاوای ئه‌نباره‌وه.\nوتیشی ئه‌م رێگانه ناوچه دووره‌ده‌سته‌كانی قوڵایی بیبانه‌كه ده‌بڕن و بۆمبی چێندراویان تێدا نێرژرابوو له‌لایه‌ن چه‌كدارانی داعشه‌وه ئه‌وكاته‌ی ئه‌نباریان له‌ژێرده‌ستدا بوو.\nكۆپته‌رێكی سوپای عێراق پشكنین ئه‌نجامده‌دات له 20 ئه‌یلول به‌مه‌به‌ستی پاراستنی وادی حۆران له بیابانی خۆرئاوای ئه‌نبار. [وێنه: وه‌زاره‌تی به‌رگری عێراق]\nعوبه‌یدی وتی هێزه‌كانی ئۆپه‌راسیۆنی جه‌زیره و فه‌رمانده‌یی فیرقه‌ی 7 و 8 رێگاكانیان له بۆمبی چێندراو پاككردۆته‌وه كه له‌ئاكامدا "لانیكه‌م 135 بۆمبی چێندراوی قه‌باره و جۆره‌ی جیاواز لابراون و ته‌قێندراونه‌ته‌وه."\nباشبوونی ره‌وشی ئه‌منی له بیابانی خۆرئاوا\nعوبه‌یدی وتی هه‌روه‌ها ناوچه بیابانیه‌كانی نزیك رێگاكه‌ش سه‌قامگیركراون له ئاكامی قۆناغی هه‌شته‌می ئۆپه‌راسیۆنی ئه‌منیی "ئیراده‌ی سه‌ركه‌وتن" كه له 29 كانونی یه‌كه‌مدا راگه‌یندرا.\nوتیشی ئه‌و سه‌ربازانه‌ی به‌شدارییان له ئۆپه‌راسیۆنه‌كه‌دا كردووه "ده‌یان حه‌شارگه و تونێلی نهێنیی تیرۆریسته‌كانیان له‌ناوبرد، ئه‌مه جگه له ژماره‌یه‌كی زۆر له بۆمبی چێندراو و چه‌ك و ئوتومبێل".\nعوبه‌یدی ئاماژه‌ی به‌وه‌ش دا كه ڕێوشوێنی تۆكمه گیراونه‌ته‌به‌ر له بیابانی خۆرئاوا، له‌نێویاندا "زیادكردنی پشكنین و هێرشكردن له‌لایه‌ن سوپای عێراقه‌وه كه ژماره‌یان ده‌گاته 10 ده‌ورییه له رۆژێكدا."\nوتیشی كرانه‌وه‌ی رێگا نوێكان ئاسانكاریی كردووه بۆ جوڵه‌ی یه‌كه سه‌ربازیه‌كان و وه‌ڵامدانه‌وه‌ی ئه‌و زانیاریانه‌ی له سه‌رچاوه هه‌واڵگیریه‌كانه‌وه پێیانده‌گات.\nوتی له هه‌مانكاتدا، هێزه ئه‌منیه‌كان به‌رده‌وامن له به‌هێزكردنی په‌یوه‌ندییان له‌گه‌ڵ شوانه‌كان و گه‌ڕۆكه‌كانی بیابانه‌كه‌دا له‌به‌رئه‌وه‌ی ئه‌م دانیشتوانانه "زانیاری زۆر گرنگی ئه‌منی له‌سه‌ر پاشماوه‌ی تیرۆریسته‌كان و جوڵه و شوێنه‌كانیان پێشكه‌شده‌كه‌ن".\nسوپاس بۆ ئه‌م پشتگیرییه "هێزه‌كانمان توانیویانه ئه‌و هه‌ڕه‌شانه كه‌مبكه‌نه‌وه كه له‌لایه‌ن چه‌كداره تیرۆریسته‌كانه‌وه ده‌كرێن و رێیان پێنه‌دراوه پشتگیری لۆجیستی ده‌سته‌به‌ربكه‌ن و به‌ناو سنووره‌كاندا دزه بكه‌نه ناوه‌وه".


روسیا ناردنی غاز لە رێگەی نۆرد ستریمی ئەڵمانییەوە بە رێژەی ٤٠٪ کەمدەکاتەوە\n1628 جار خوێندراوەتەوە\nگروپی کۆمپانیاکانی غازپرۆمی رووسی رایگەیاند، هەڵدەستێت بە کەمکردنەوەی رێژەی هەناردەی غاز لە رێگای بۆری نۆرد ستریمی ئەڵمانییەوە بە رێژەی ٤٠٪ی رۆژانە.\nئەمڕۆ سێشەممە، گروپی کۆمپانیاکانی غازپرۆمی رووسی رایگەیاند، هەناردەی گاز بۆ ئەڵمانیا لە رێگای بۆری نۆرد ستریمەوە بە رێژەی ٤٠٪ لە رۆژێکدا کەمدەکاتەوە، ئەمەش بەهۆی ئەوەی کەرەستەی پێویست لە کۆمپانیای سیمینزی ئەڵمانی وەرناگرێت.\nڤیدیۆ.. منداڵێک بە شێوەیەکی سەرسوڕهێنەر لە مردن رزگاری دەبێت\nئەو کۆمپانیا رووسییە لە راگەیەندراوێکدا کە لە تەلەگرام بڵاوکردووەتەوە ئاماژەی بەوەکردووە، هەناردەی گاز لە ڕێی بۆری نۆرد ستریمەوە تەنها ١٠٠ مەتر سێجا دەبێت لە رۆژێکدا و ئەو ١٦٧ مەتر سێجایەی پێشتر بڕیاری لەسەردرابوو، چیتر ناتواندرێت گەرەنتی بکرێت.\nهاوکات مۆسکۆ داوای لە کڕیارانی وڵاتانی دیکە کردووە، بە وڵاتانی ناو یەکێتی ئەوروپاشەوە، پارەی نەوت بە دراوی رووسی واتە رۆبڵس بدەن و دەڵێت ئەگەر ئەو کارە نەکەن، چیدی نەوتیان بۆ هەناردە ناکات.\nئەمە لە کاتێکدایە غازپرۆم پێشووتر هەناردەی نەوتی بۆ چەند وڵاتێکی ئەوروپی راگرتبوو کە رەتیان کردبوویەوە پارەی نەوت بە دراوی رۆبڵس بدەن.\nلەدوای دەستپێکی ئۆپەڕاسیۆنە سەربازییەکانی روسیا بۆ سەر ئۆکرانیا، وڵاتانی یەکێتی ئەوروپا رایانگەیاند، هەوڵەکانیان بە ئامانجی کەمرکردنەوەی پشت بەستن بە وزەی روسیا بەگشتی و غاز بەتایبەتی چر دەکەنەوە.\nروسیا بەڕیژەی ٤٥٪ غازی سروشتی بۆ وڵاتانی یەکێتی ئەوروپا دابیندەکات، بەڵام بەهۆکاری سەرهەڵدانی جەنگی روسیا و ئۆکرانیاوە و سەپاندنی سزا ئابوری دارایی و بازرگانییەکان بەسەر روسیادا، هاوردەکردنی غازی سروشتی لە روسیاوە بۆ وڵاتانی یەکێتی ئەوروپا دابەزیووە.\nپێشتریش حکومەتی ئەڵمانیا رایگەیاندبوو تا پێش نیوەی یەکەمی ساڵی ٢٠٢٤ ناتوانێت بەتەواوەتی دەتبەرداری غازی سروشتی روسیابێت.


بەشداری سەرۆکی پارتی سەربەستیی کوردستان لەکۆبوونەوەیەکی بەرینی چەند لایەنی باکوری کور\nبەشداری سەرۆکی پارتی سەربەستیی کوردستان لەکۆبوونەوەیەکی بەرینی چەند لایەنی باکوری کوردستان.\nڕێکەوتی ١٦ی ڕێبەندانی٢٧١٩ی کوردی، بەرامبەر بە ٥ / ٢ / ٢٠٢٠ی زاینی، بە بانگهێشتنی فەرمی کە لە لایەن پارتی دیمۆکراتی گەلان هەدەپە و چەند لایەنی دیکەی باکوری کوردستان، بۆ نیوەرۆخوانێک و کۆبووەوەیەکی ڕاوێژی لایەنەکانی باکور، لەگەڵ لایەنەکانی دیکەی کوردستانی ڕێکخرا، و سەرۆکی پ س ک و چەند کادیرێکی پارتیمان لەو کۆبوونەوە بەشداریان هەبوو.\nدەستپێکی بەرنامەکە لە لایەن بەڕێز موزەیەن نۆێنەری هەدەپە لە باشوری کوردستان کرایەوە، و پاشان نۆێنەرانی ئەم لایەنانەی باکوری کوردستان لەو کۆبوونەوەدا خۆیان بە بەشداران ناساند، و هەر یەکەو بابەتێکی چەند خولەکیان پێشکەشکرد و مزگینی دروسبوونی یەکێتیەکی نەتەوەییان لە باکوری کوردستان بە بەشداران گەیاند.\n١ - موحەممەد ئەمین قارداش / سەرۆکی پارتی دیمۆکراتی کوردستانی تورکیا. ٢- موحەممەد قەرەممەچ / سەرۆکی پارتی ماف و ئازادی ٣- بەردان ئۆزیک هاوسەرۆکی گشتی کۆنگرەی جڤاکا دیمۆکراتیک. ٤- ئایشە ناجەر باش شاران / پەرلەمانتاری هەدەپە لە پەرلەمانی تورکیا. ٥ - جەمال ساتە / ئەندامی سەرکردایەتی پارتی پارتی ماف و ئازادی.\nشایەنی ئاماژە پێکردنە کە نۆێنەرایەتی زۆربەی لایەنە سیاسییەکانی بەشەکانی دیکەی کوردستان، و چەندین کەسایەتی دیاری سیاسی و کۆمەڵایەتی و ڕۆشنبیر و ئەندام پەرلەمانی کوردستانی لەو کۆبوونەوە بەشداریان هەبوو.\nسەرۆکی پارتی سەربەستیی کوردستان لە نۆرەی ئاخاوتنی خۆیدا، وێرای بەخێرهاتنی کوردانی باکور، و هەروەها ئاراستەکردنی سوپاس و پێزانین بۆ هەدەپەو لایەنەکان، وەک پێکهێنەرانی نیوەرۆخوانەکە. بەڕێز باوەجانی باسی گرنگی یەکێتی نەتەوەیی کوردی کرد، و ئاماژەی بەوەکرد کە گەل و شەقامی کوردی هەموو ئامادەی ئەو ئەرکە هەن و پێشوازی لێدەکەن، بەڵام لایەنەکانی سیاسی لە کاتی دانیشتنەکانیاندا بە بیانووی جیاوازەوە ڕێناکەون. وەک نموونەیەک ئاماژەی بە یەک نەبوونی ماڵی کورد لە رۆژهەڵاتی کوردستان کرد، کە چۆن ئاستەنگی لە پێکەوە کارکردن و لێکنزیکبوونەوە دروست دەکەن.\nسەرۆکی پارتیمان لە کۆتایی بەشی قسەکانیدا هیوای خواست کە ئەو یەکێتیە نەتەوەییەی باکور بتوانرێت درێژەی هەبێت، و ببێتە ئەزموونێک بۆ هەموو بەشەکانی دیکەی کوردستان.\nلە پەراوێزی ئەو نیوەرۆخوانەدا کە زیاد لە ١٥٠ کەس لە زۆربەی لایەنەکانی تێدا بەشداربوو، سەرۆکی پ س ک چاوی کەوت بە نۆێنەری زۆربەیان و لە نزیکەوە بیروڕایان ئاڵۆگۆڕکرد، و باسیان لە دیدار و پێوەندی بەردەوامی ئەو لایەنانەو پارتی سەربەستیی کوردستان کرد.\nبۆ بینینی قسەکانی عارف باوەجانی سەرۆکی پارتی سەربەستیی کوردستان لەکۆبوونەوەیەکی بەرینی چەند لایەنی باکوری کوردستان. ڕێکەوتی ١٦ی ڕێبەندانی٢٧١٩ی کوردی، بەرامبەر بە ٥ / ٢ / ٢٠٢٠ی زاینی.\nکرتەی ئەم ڤیدۆی خوارەوە بکە\nقسەکانی عارف باوەجانی سەرۆکی پارتی سەربەستیی کوردستان\n١٦ی ڕێبەندانی ٢٧١٩ی کوردی، بەرامبەر بە ٥ / ٢ / ٢٠٢٠ی زاینی.\nڕێکه‌و 2020-02-05 14:15:58